Prenadennoù ha boued - Moulin de Rosmadec\nKavet e vez an traoù ret-holl e Terrug, Kameled, Morgad ha Kraozon, e-mesk marc'hadoù bras ha bihan hag ispiserezhioù pourvezet mat. Ouzhpenn-se ez eus e Kraozon e-leizh a stalioù arbenniket. Ali e ven deoc'h ar « Vintage Crozon » mar klaskit chokoladennoù artizanel, peotramant e ranker ober un tañva d'ar c'houignoù ha d'ar gwastilli c'hwek « Hervé Yhuel », pe mont da welout la « Cave de la Presqu'île » c'hoazh, a zo bras e zibab a win hag a champagn, ha poellek ha karadek kenañ kuzulioù e berc'henn.\nEstreget krampouezh, kaletez, chistr ha kouign-amann zo e boued Breizh. Paotred a bredoù fonnus a brizo ar c'hig-ha-fars, un doare soubenn ar c'hig fresk gant legumaj, kig ha gwipad ma vez mitonet un doazenn diwar bleud ed-du, vioù, amanenn sall, laezh ha rezin sec'h.\nAr begoù tanav a c'hallo debriñ er « Mutin Gourmand » e Kraozon, ma vez kinniget ken d'an hepkigour, ken d'ar struzhdebrer rolloù-meuzioù dreistkartenn saourek. En « Hostellerie de la mer » e saouroc'h keginañ ar vro a-wel d'ar mor hag e « Saveurs et Marée » e Morgad en em gavoc'h en dudi ar c'houronklec'h kozh. Ma plij deoc'h stranañ e porzh Kameled e rankit kemer arsav e ti « Les Frères de la Côte ». Pep preti a ginnig ar choaz hag an dichoaz e-keñver ar pesk hag ar boued-mor.\nDa vezañ erbedet ivez, a-ziavaez d'ar gourenez, eo « L'Auberge des Glazik » e Plodiern, ma labour ur pennkeginer div steredenn dezhañ. Ul lec'h da zizoleiñ ouzhpenn eo an « Hôtel de la Plage », lec'hiet war vord traezhenn Santez Anna ar Palud.\nSklaer eo gouzout emañ doare ar friko war baotred ar pesk hag an hollzebrerien, pa n'eo ket tuet ar geginouriezh war an hepkigouriezh ha nebeutoc'h c'hoazh war ar struzhdebreriezh. Ma vez kavet meuzioù hepkigour amañ-hag-ahont, eo dizanavezet c'hoazh, zoken digomprenet an hepkigouriezh gant ar vreizhiz, a gav mat ar pesk hag an amanenn sall. Peurlamedigezh ar protein loenel zo divoas kentoc'h ha ken sur ha tra e vez dibunet listenn an aozennoù, vioù, yaourt ha kement zo. Arvestet em boa mod-se ouzh abadennoù lu hag o doa pinvidikaet a-wezhioù ma geriaoueg e-keñver estlammadennoù ar souezh hag ar chastre. Koulskoude en em gavomp bepred da gaout ur meuz-boued saourus, evel meneget uheloc'h ganin, daoust ma ne'z afen ket klaoustre ne gouezh ket un eskenn amann el legumaj ur wech en amzer ! E Kraozon ez eus ur stal Biocoop pourvezet mat ma vez kavet gant ar debrerien-linad ar pezh a glaskont.


Stajoù DABU ha DARE 2020 - UBAPAR\nStajoù DABU ha DARE 2020\nNevesaet d’ar Lun 9 a viz Kerzu 2019\nBep bloaz e vez aozet gant an UBAPAR stajoù DABU e brezhoneg, hag ur staj DARE diazez a vez aozet bep daou vloaz.\nE 2020 e vo aozet 3 staj DABU hag ur staj DARE.\nStaj DABU Diazez : deus an 18 betek ar 25 a viz Ebrel - Ti ar C’hoadoù - Chapel-nevez (22)\nEr staj-se e vo desket penaos sevel un obererezh, penaos kas ur c’hoari, petra eo al lezenn er c’hampoù, anaoudegezh er vugale, gwirioù al labour... Ar bedagogiezh er stummadur-se a zo diazezet war an eskemm etre ar stummerien hag ar stummerezed hag ar stajidi. Desket ’vo an traoù dre ar c’hoari, ar pleustr ha gouzidigezhioù ar stajidi. An emrennerezh a zo ivez e kreiz hon stummadur ha moiaen vo d’ar strollad stajidi bezañ emrenn war o vuhez pemdeiz ha war an implij-amzer.\nStaj DABU Donaat "Kontadennoù ha marvailhoù" : deus ar 24 betek an 29 a viz C’hwevrer - Ti menez Are - Brasparzh (29)\nE-kerzh ar staj-mañ e vo eskemmet war pezh a zo bet bevet gant ar stajidi e-pad o stajoù pratik ha donaet e vo goulennoù pep hini. Labouret e vo war ar gontadennoù : deskiñ kontadennoù ’zo, deskiñ kontañ un istor, deskiñ kemer harp war hon endro ha pleustriñ dreist-holl !\nStaj DABU Barekaat "Evezhier Kouronkañ" : deus an 22 betek an 29 a viz C’hwevrer - Ti menez Are - Brasparzh (29)\nE-kerzh ar staj-mañ e vo eskemmet war pezh a zo bet bevet gant ar stajidi e-pad o stajoù pratik ha donaet e vo goulennoù pep hini. Labouret e vo ivez war kinnig abadennoù en dour d’ur strollad bugale, pleustriñ er poull-neuial, deskiñ ar reolennoù surentez hag an teknikoù evit saveteiñ an dud. Ret eo kaout ar PSC1 hag un testeni neuial 100 metrad (splujañ evit kregiñ) roet gant ur mestr nevier-savetaer.\nStaj DARE Donaat : deus ar 24 betek an 29 a viz C’hwevrer - Ti menez Are - Brasparzh (29)\nEr staj DARE Donaat e vez eskemmet war ar stajoù pratik ha donaat a rimp un nebeut sujedoù ha goulennoù : lezenn, emrennerezh ar vugale, plas an ekologiezh er c’hampoù...\nAn DABU hag an DARE (BAFA-BAFD e brezhoneg)


Pajenn:Crocq - Marvailhou Kerne, 1910.djvu/68 - Wikimammenn\nPajenn:Crocq - Marvailhou Kerne, 1910.djvu/68\ntal. » — « A ! diskiant, eme ar Rouanez, hag hon diskouarn hir, keit ha bizïed eur forc’h houarn ? Ar roue, dallet gant e vuhanegez, a gemerfe anezo evit kerniou, hag a rafe hor stal d’eomp. Mes n’her graio ket, rag emaomp o vont kuit ive d’hon tro. Kenavo, bro ar C’haperien ! » Ha hi prim en hent, ha pobl er gedon war he lerc’h. Ne oa ket kalz a vec’h warno, nemet aoun o doa rak roue al loened-gouez, rak sur e oant, a-hend-all, da gaout leun o c’hof kaol hag irvin, geot ha melchon, da zibri, n’eus forz pelec’h ez afent.\nHag abaoue kement gad a deu er bed-man, a\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/68&oldid=124212 »\nKemmoù diwezhañ degaset d'ar bajenn-mañ d'an 9 Eos 2018, da 11:35.


Poltred eus al lec'h embann radio Uvb76 tennet gant Departamant Difenn Stadoù-Unanet Amerika.\nUVB-76, lesanvet "the Buzzer" (ul lesanv roet gant selaouerien ar radio), zo ur radio a skign abadennoù war skignoù berr war ar frekañs 4625 kHz. Embannet e vez gant ar radio-se ur son berr hag hirvoudus. Adembannet e vez ar son iskis war-dro 25 gwech bep munutenn, bemdez, a-hed an deiz.\nAr son iskis enrollet e 2013. Klevout a reer ivez un doare kemennadenn embannet gant ur vouezh.\nA-wechoù ar son a vez troc'het gant mouezhioù e rusianeg. Ar c'hentañ gwech ma voe kaoz eus embann ar sonioù-se war ar frekañs a voe e 1973. Sklaer eo e teu an embann sonioù eus Rusia. Evit ar perak eus an embann ar son n'eus ket bet displegadenn sklaer ebet betek-henn. Biken n'eo bet anzavet na displeget gant gouarnamant Rusia implij ar skignadurioù-se.\nAdtapet diwar « https://br.wikipedia.org/w/index.php?title=UVB-76&oldid=1765555 »\nKemmoù diwezhañ degaset d'ar bajenn-mañ d'an 25 Eos 2017, da 19:10.


Pobloù Arktika - Breizh ha liesseurted\nPobloù Arktika - Un toulladig pobloù en-dro da gelc'h ar penn-ahel\nPobloù Arktika a zo en em voazet, a-hed an amzerioù, ouzh un endro bev-mat (ha n'eo ket dezerzhek evel ma kreder a-wechoù dre fazi). Hag abaoe pell e ouzont kustumiñ ouzh ar c'hemmoù.\nPerzhioù sevenadurel boutin a zo ganto holl, met disheñvel int evit pezh a sell ouzh an ekonomiezh hengounel, darn a zo saverien loened ha kantreerien, darn all chaseerien, pesketaerien damgantreerien pe staliet da vat; evel el lec'hioù m'emaint o vevañ: Kanada, Stadoù-Unanet, Kevread Rusia, Greunland, Island, Norvegia, Sveden.\nBez' e c'heller rannañ anezho e teir lodenn vras ; an Inuited, ar Samied ha poblou engenidik Eurazia an hanternoz pellañ.\nWar-dro 170 000 emaint, n'eus forzh peseurt anv o deus war o zachenn (Yupiit, Unangan, Inupiat), un undalc'h yezhel a zo ganto dre Tchoukotka, Alaska, Arktika Kanada ha Greunland.\nO sevenadur a zo aet war-raok ha diazezet a-hed an amzer hag an trevadennerezhioù betek kadarnaat o folitikerezh dre gaout gouarnamantoù rannvroel emren. Da skouer, e Bro-Ganada, eo stag an Inuited ouzh peder bro velestradurel goude bezañ stourmet evit mirout o douaroù ha sinet emglevioù: Nunavik (1975) er C'hebek arktek ; bro Inuvialuit (1984) e Tiriadoù ar Gwalarn; Nunavut (1999) hag ivez Nunatsiavut (2006) el Labrador. Evit kreñvaat al liammoù etre pep kumuniezh, met ivez evit difenn ha kas war-raok o interestoù ekonomikel, sokial hag endroel hag ivez an diorren padus en Arktika, e kemer perzh an Inuited er C'huzul Inuit Tropennahelel hag er C'huzul Arktek (Leona Aglukkaq eo prezidantez ar C'huzul-se evit 2013-2015, a orin eo eus Nunavut ha bez' ez eo ivez ministrez kevreadel ar Yec'hed.)\nNiveret int bet e 2009 ha 96 000 emaint. Bevañ a reont e Finland, Sveden, Norvegia ha Rusia; dre hengoun ez int saverien kirvi ha pesketaerien. Ar c'hevredigezhioù, goude bezañ bet lakaet a-gostez ha bet war-nes koll o sevenadur, a lak ar pouez war o sevenadur dreist-holl abaoe 1960. Ar stourm youlek evito o-unan hag ar stourm a-enep an embregerezhioù korvoiñ greantel a ziskouez mat ar c'hoant a zo gant ar bobl-mañ a zo en Unaniezh Europa da vezañ emren. Bremañ o deus Samied Skandinavia ur parlamant dilennet hag a zifenn interestoù o douaroù, o yezhoù, met ivez un doare emrenerezh sevenadurel. E Norvegia, da skouer, eo bet krouet ar parlamant sami (Sámediggi) e 1989 gant daou bal: kemer divizoù politikel ha merañ an obererezhioù melestradurel publik, dreist-holl war dachenn an deskadurezh hag ar sevenadur, ar yezh, gwarez an endro hag an herêzh sevenadurel, an diorren ekonomikel hag ar c'henobererezh etrebroadel; bez' en deus ivez ur roll kuzuliañ er galloud kreiz hag e laka war wel ar Samied war live ar vro hag an estrenvro.\nPobloù henvroat Eurazia an hanternoz\nStrewet int eus an Oural betek ar meurvor Habask, eus an toundra arktikel betek an taiga izarktikel, war douaroù divent, adalek Sibiria ar C'hornôg ha Sibiria ar Reter betek Reter-pellañ Rusia. Kantreerien, damgantreerien pe tud staliet da vat hervez ar c'humuniegezhioù a zo anezho, hag o ekonomiezh hengounel a zo diazet war ar chase, ar pesketa, ar sevel loened hag an dastum.\nE-touez pobloù bihanniver Arktika Rusia (da lavarout eo nebeutoc'h eget 50 000 den, hervez dezverkoù ofisiel Rusia) ar Samied, ar C'hantied (30 943), ar vMansied (12 269), an Nenetsed (44 640), an Enetsed (227), an Nganasaned (862) hag ar Selkouped (3 649) a zo holl izili eus familh vras an Oural; an Dolganed (7 885), an Evened (21 830), an Evenked (38 396) eus familh vras an Altai ; ar Tchouvantsed (1 002), ar Youkagired (1 603), an Itelmened (3 193), ar gKereked (4), ar gKamtchadaled (1927), ar gKoriaked (7 953), ar Tchouktched (15 908), eus ar familh paleoaziatek; an Unanganed pe Aleouted (482), an Iuited pe Iupiited (1 738), eus ar familh eskaleoutek ; ar gKeted (1 219) o deus ur yezh dezho o-unan. Disheñvel eo evit ar Sac'haed (Yakouted) a zo 478 085 diouto hag o deus o republik, o istor a zo bet lakaet gant an UNESCO e glad dizanvezel an denelezh e 2005. Ar sifroù en niveradeg diwezhañ (2010) a ziskouez ur c'hresk bihan evit 14 bobl (18 a oa e 2002), 24 diouto a zigresk.\nGoude ar rusianekaat da vare an impalaeriezh, ar soviedekaat dindan ar ren soviedel, eo bet merket ar bloavezhioù 1990 gant un addasparzh galloudoù etre ar greizenn hag ar rannvroioù, met ivez gant un adaozadur kumuniegezhioù. Evit pezh a sell ouzh ar c'hevredigezhioù henvroat ez eus bet klasket hentoù nevez evit diorren ar sevenadur diwar atiz an intelligentsia : kampoù etnografek, skolioù etnopedagogel, h.a. Bremañ ez eus e Kevredigezh Rusia ar Pobloù bihanniver henvroat an Hanternoz, Sibiria ha Reter-pellañ (1990) 35 kevredigezh hag 41 bobl eus an hanternoz evit difenn o gwirioù hag interestoù evel m'eo bet skrivet er skridoù ofisiel -Bonreizh Kevread Rusia (1993) en o zouez – met chom a ra alies diefed war an dachenn bleustrek.\nAbred-kaer ez eus deuet betek ennomp skeudennoù eus pobladoù Arktika, a-drugarez dreist-holl da Robert Flaherty, unan eus ar re gentañ en deus graet sinema etnografek, sevenet gantañ Nanook of the North e 1922. Prestik goude en deus sevenet an antropologour danat Knud Rasmussen (e vamm a oa Inuitez) Palos Brudefaerd e-kerzh e droiad diwezhañ e 1933.\nGoude-se e vo rummadoù klaskerien evel Jean Malaurie o deus roet d'anevezout gwelloc'h ar re a veze graet Eskimoed anezho gant an heuliad «Les rois de Thulé». E Kanada, ar film faltazi kentañ bet graet e yezh inuktitut a oa gant ar sevener ha produktour Zacharias Kunuk, Atanarjuat The Fast Runner, e 2001. Abaoe en deus krouet ur chadenn skinwel evit an engenidi, Isuma TV.\nEus tu ar Samied e kaver ar Finlandad Paul-Anders Simma, ar Norvegian Niels Gaup hag ivez Asa Simma, Samiadez. Labourat a reont abaoe bloavezhioù evit difenn skeudenn ha sevenadur ar bobl-se.\nEvit pezh a sell ouzh pobloù engenidik bihanniver Rusia ez eus bet sevenet meur a film (filmoù faltazi ha teulfilmoù) d'ar mare soviedel, evel Le Grand Samoyède pe c'hoazh Dersou Ouzala, hemañ brudet-bras.\nAbaoe m'eo echu gant ar ren soviedel o deus labouret ar sevenerien estren, dreist-holl eus Estonia ((Lennart Meri, Liivo Niglas), war an Nenetsed hag ar C'hantied. Ar sevener Aleksandr Vac'hrouchev en deus graet The Tundra Book. Le conte de Vukvukaï, le petit caillou (2011) a zo diazezet war buhez ur saver-loened kozh tchouktch.\nWar-bouez an Nenetsez Anastasia Lapui, savet ganti hag he c'hompagnun finlandat Markku Lehmuskallio, ur bern filmoù war bobloù an Norzh (Sept chants de la toundra war an Nenetsed, Anna war an Nganasaned, La Forêt war ar Selpouked, Fata Morgana war ar Tchouktced) tapet prizioù ganto da-geñver festivalioù etrebroadel, n'eus ket kalz a sinema graet gant tud eus Arktika Sibiria. Koulskoude, gant ar filmoù Svadevnij argiš, La caravane nuptiale de traîneaux (2005) hat Krasnyj Lëd. Saga o Hantah -Les glaces rouges (2010), savet diwar skridoù skrivagnerien c'hanti, eo bet c'hoariet ar perzhioù gant C'hantied.\nEvit pezh a sell ouzh ar pobloù bras, ez eus sevenerien nevez iakouk abaoe un toullad bloavezhioù, evel Viatcheslav Semionov gant Balyksyt (Ar pesketaer) hag o filmoù a vez skignet e Bro-c'hall a-drugarez da labour Émilie Maj hag he c'hevredad skignañ Boréalia.\nSintezenn gant Dominique Samson Normand de Chambourg\nStudioù Sibiria an INALCO, ezel eus Kreizenn Enklask Europes Eurasie\nUr romant c'hanti : Aïpine, Emb, L'Étoile de l'Aube, troet diwar ar rusianeg (Sibiria) gant Dominique Samson Normand de Chambourg, Monaco, emb. du Rocher, 2005.\nMoldanova, Tatiana, Les caresses de la civilisation, troet diwar ar rusianeg (Sibiria) gant Dominique Samson Normand de Chambourg, Paris, Emb. Paulsen, 2007.\nRaccurt, M. & Chenorkian, R., Mondes Polaires. Hommes et biodiversités, des défis pour la science, Pariz, Le cherche midi / CNRS, 2011.\nRouguine, R., La chatte qui a sauvé le monde, Troet diwar ar rusianeg (Siberia) gant Carine Puigrenier ha Dominique Samson Normand de Chambourg, Pariz, Emb. Paulsen, 2008.\nSamson Normand de Chambourg, D.,« La guerre perdue des Khantes et des Nénètses des forêts, Études mongoles et sibériennes. Une Russie plurielle. Confins et profondeurs, Pariz, Kreizenn Studioù Mongol & Siberia/École Pratique des Hautes Études, 2007/2008, n° 38-39, p. 119-195\nLe chagrin de l'Ours. Les Khantys du Nord sibérien, Pariz, O.D. Emb., 2010.\nGwirioù skeudennoù : Emilie MAJ, mission ethnoequid 2003, village de Sakkyryr (Yakoutie du nord en bordure du cercle polaire arctique)\nLe chant inuit\nDiskouezadeg tresadennoù ha kizelladurioù inuit e palier L'Empreinte e Strasbourg. Ur strollad merc'hed Inuit a gan da geñver an degouezh-se.\nTrede lodenn un heuliad a bevar deulfilm, sevenet adalek skeudennoù kemeret gant an douaroniour Jean Malaurie e-kerzh e droiadoù niverus gouestlet d'ar bobl inuit. Ar wech-mañ ez eus kaoz eus tonkad Eskimoed en Alaska er Stadoù-Unanet hag e (...)\nKement-se a oa c'hoarvezet war-dro ar bloavezh mil, e plaenennoù skornet Skandinavia an hanternoz. Aigin, ul lapon yaouank o tistreiñ eus ar chase, a wel brezelourien tchud o preizhañ ar c'hamp goude bezañ lazhet e familh a-bezh. Gloazet eo gant (...)\nLe pêcheur (Balyksyt)\nE bro Sac'ha, e kreizig-kreiz koadeier Sibiria, ez eus ur pesketaer kozh o vevañ war ribl ul lenn disoñjet. Tec'hel a ra rak an dud, evel un ermit, bemdez e veul ar speredoù evit ar boued roet dezhañ gant an natur. Un devezh p'emañ o (...)\nLe pressentiment (Bitteni)\nE sioulder natur an diskaramzer, ez a un tad-kozh hag e vab-bihan da besketa war vord ul lenn. Emañ ar goañv o tostaat ha gantañ skeud ar marv. N'heller ket herzel ouzh rod an c'houlzioù-amzer d'ober he zro.\nPevare lodenn un heuliad a bevar deulfilm, sevenet adalek skeudennoù kemeret gant an douaroniour Jean Malaurie e-kerzh e droiadoù niverus gouestlet d'ar bobl inuit. Er pevare lodenn-mañ e kont Jean Malaurie istor an ergerzhadenn en Arktika ha (...)\nLes caprices de la pluie (The Caprices of Rain)\nWar vord un hent digenvez e biz Sibiria ez eus – dic’hortosat!– ur zoo. Ur c'hlañvdiour yaouank a ra war-dro al loened, ha bemdez ar memes tra. Un devezh, hag eñ o vleinañ war un hent gleb hag unton, e wel dirazañ, astennet a-dreuz an (...)\nBuhez pemdeziek ar bobl eskimo e norzh Greunland, e kêriadenn Thule. Jean Malaurie, e rannoù hir ar film, a ziskouez ar vuhez pemdeziek. Displegañ a ra, eñ e-unan, e labour hag e weler anezhañ e-touez ar bobl. Displegañ a ra gengoun an (...)\nLes noces de Palo\nAr film faltazi-mañ a zo bet filmet e-pad ergerzhadenn ziwezhañ an doktor Knud Rasmussen, an ergerzher danat brudet eus Arktika (ganet e 1879 er Greunland, marvet e 1933). Setu ar sinopsiz : an hañv eo er Greunland. Daou chaseour yaouank, Palo ha (...)\nMy people - The sami people\nUr c'hlip graet a-raok Umeå2014, kêr-benn sevenadurel Europa, o kontañ war un dro istor ha sevenadur ar Samied.\nE Sibiria soviedel, er bloavezhioù 1960. Neko vihan, ur bugel eus ur bobl valeerien, a vev gant lusk mareoù ar bloaz e-kreiz an toundra gant he mamm-gozh hag he zad. Chamanez e vo pa vo bras. Met pinvidigezhioù energiezhel ar vro a zesach ar (...)\nBuhez tri Inuit e straedoù Montreal e-pad un hañvezh gleborek-mat…


Alain Bouchart - Wikipedia\nAlain Bouchart pe Alain Bouchard, bet ganet e Bourc'h-Baz war-dro 1440, marvet entre 1514 ha 1530 e Pariz, a oa ur gwiraour hag un istorour breizhat, hag ur brezhoneger er XVIvet kantved. Sekretour Frañsez II, Dug Breizh, e oa.\nGantañ eo bet skrivet Les Grandes Croniques de Bretaigne, hor c'hentañ levr istor Breizh moulet, a voe embannet e Pariz e 1514.\nistorour, gwiraour, kronikour\nStatut des droits d'auteur du créateur\ndroits d'auteurs ne pouvant plus être enfreints\n2 E lez an dug\nEngravadur eus Grandes croniques de Bretaigne composées en 1514 (1886).\nEn noblañs e voe ganet ; kar e oa da Nicolas Bouchart, amiral breizhat eus ar XIVvet kantved. Ur maner anvet « Kerbouchard », ma kreder e oa bet ganet, zo e parrez Batz. Mab e oa marteze da Alain Bouchart, resevour e senesaliezh Gwenrann hervez un akta e 1434 (e 1432 e oa unan all er garg-se). Jacques Bouchart e oa e vreur henañ.\nKentañ ma kaver e sinatur e oa en 1471 en un akta e Gwenrann ma oa noter. E kentañ embannadur e Gronikoù e skriv er raklavar ez eo brezhoneger a-vihan, ha goulenn a ra bezañ digarezet ma skriv galleg fall. Betek fin an XIXvet kantved e komzed brezhoneg e Bazh.\nWar-dro 1471 e kemeras perzh gant tud uhel all a vro-Wenrann en un taol preizherezh enep tri lestr kenwerzh estren eus Genova, Alamagn ha Spagn hag a oa o verdeiñ war-dro ar Gerveur. Kemeret e voent, kaset da Nermouster, preizhet al listri ha kemeret madoù an dud. Prosez a voe dirak justis an dug, met n'ouzer ket penaos ec'h echuas.\nE lez an dugAozañ\nStraed e Roazhon.\nAlvokad e vije bet ur pennad, rak difenn ar vicher-se a ra en e skridoù. War-dro deroù ar bloavezhioù 1480 ez a da labourat gant e vreur henañ Jacques a oa sekretour e kañsellerezh an dug Frañsez II.\nSevel e vouezh a ra o welout planedenn ar c'hanseller Guillaume Chauvin (marvet er vac'h en Ebrel 1484}}), hag enebiñ a ra ouzh galloud Pierre Landais, hag en e Gronikoù e kont penaos e kouezhas Landais e mezheven 1485.\nAlain Bouchart, Grandes chroniques de Bretagne, CNRS, 2013 (ISBN 978-2-271-07485-0). Un dibab eus e oberenn veur, embannet gant Marie-Louise Auger.\n« Alain Bouchart, Grandes Chroniques de Bretagne : un compilateur et sa source » gant Marie-Louise Auger.\n↑ F. Guériff ha G. Le Floc'h, Terroirs du Pays de Guérande, Label LN, 2006 (ISBN 978-2-915915-14-3)\nAdtapet diwar « https://br.wikipedia.org/w/index.php?title=Alain_Bouchart&oldid=1865671 »\nDernière modification le 13 C'hwe 2020, à 12:09\nKemmoù diwezhañ degaset d'ar bajenn-mañ d'an 13 C'hwe 2020, da 12:09.


Pajenn:Morvan - Buez ar Zent, 1894.djvu/488 - Wikimammenn\nPajenn:Morvan - Buez ar Zent, 1894.djvu/488\nneve evit loja ann dud a zirede a bep tu da zeski ganthan skiant ar Zent.\nO veza bet hanvet superior gant ar re-ma, kaer en doa bet argila, Gualbert a reaz d’ezho miret ar reolenn a vuez en doa roet guech all sant Beneat d’he ziskibien. Ann hini a heuliet d’ann ampoent e kouenchou ann Urs ne oa ket, kalz a vanke, ker striz hag hounnez. Goulskoude niver ar re a c’houlenne beva dindan ar reolenn goz a greske bemdez, hag heb dale lann a renkaz sevel evitho meur a gouent all heb kounta hini Vallombreuz.\nAr Zant a c’houarne ann holl gouenchou-ze gant eunn dorn stard ; mes ive bez’e veze ato ar c’henta oc’h ober ar pez a c’hourc’hemenne d’ar re all. Ne oa manac’h ebed ken humbl ha ken devot hag hen, hag he vrasa plijadur oa iun, chom pell da bedi pe da vedita enn noz, ha kastiza he gorf dre bep seurt pinijennou.\nDoue a rekoumpansaz he zervicher dre ann donezoun a viraklou ha dre galz a zonezounou all. Evelse, anaout a rea ar pez a ioa muia kuzet e goeled ar galoun. Eunn droiad, eunn den iaouank a c’houlennaz beza resevet enn he Urs, ha resevet e oue. Mes, pa’z eaz da govez, ann den iaouank ne ziskleriaz ket piz he bec’hejou. Ar Zant her galvaz da vont d’he gaout. « — N’oc’h euz ket great eur gonfesion vad, emezhan ; nac’het oc’h euz ar pec’hed-ma hag ar pec’hed-z-hont. » Ann den iaouank a jomaz mantret oc’h he glevet, ha red e oue d’ezhan anzao en doa great eur gonfesion sakrilach.\nIann Gualbert a ioa o vizita kouenchou he Urs pa gouezaz klanv, ha goall glanv zoken e Pasignano. Eno e varvaz leun a veritou, d’ann daouzek a viz gouere euz ar bloaz 1073, oajet a bevarzek vloaz ha tri-ugent.\nAr zant-ma a bardounaz a greiz kaloun d’ann hini en doa lazet he vreur. Setu aze ive penaoz e tleit pardouni d’ho nesa pa en deuz great d’ehoc’h eunn drouk pe eur boan bennag. Ma ne bardounit ket d’ar re all, ne viot ket pardounet hoc’h-unan gant Doue, ha ma ne vezit ket pardounet gant Doue, petra deuot-hu da veza ? Goulskoude, n’e ket red d’ehoc’h kemeret da vignoun ann hini en deuz hoc’h offanset, evel\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/488&oldid=137701 »


Aloubadeg Polonia - Wikipedia\nA gleiz da zehoù : al Luftwaffe prest da vombeziñ Pologn, ar vag brezel Schleswig-Holstein o tagañ Westerplatte, Ar Wehrmacht o freuzañ un harz etre Polonia hag Alamagn, kirri-hobregonet panzer ha karbedoù hobregonet alaman, stard dorn etre soudarded an URSS ha re an Trede Reich e fin aloubadeg Pologn, Bombezadeg Warsawa\nKoulzad brezel Polonia, pe Kampagn Gwengolo pe c'hoazh Brezel difenn 1939 eus kostez Polonia (Kampania wrześniowa pe Wojna obronna 1939). Kampagn Polonia (alamaneg : Polenfeldzug) pe Fall Weiss (Tro wenn) e-kostez Alamagn, a oa bet un oberaidur brezel sevenet gant Alamagn an Trede Reich, kêr dieub Dantzig, Unvaniezh ar Republikoù Sokialour ha Soviedel hag ur savadeg eus Slovakia a voe mammenn d'an Eil Brezel-bed. Padet e oa eus ar 1 añ a viz Gwengolo betek ar 6 a viz Here 1939\nAn dagadenn Alaman a voe lañset d'ar 1añ a viz Gwengolo 1939, ur sizhun goude ma vefe bet sinet an Emglev Molotov–Ribbentrop (feur-emglev german-soviedel). An URSS a dagas Pologn d'ar 17 a viz Gwengolo 1939 dres goude an emglev Molotov-Tōgō a roe un harz d'an emgannoù etre Japan hag an URSS war an dachenn reter d'ar 16 a viz Gwengolo.\nSoudarded Alamagn ha Slovakia o poziñ evit ur poltred gant trevourien Ukraina e Komańcza, Pologn, e 1939\nAr c'hampagn a voe echuet d'ar 6 a viz Here, pa voe rannet hag aloubet Polonia gant Alamagn hag URSS, hervez feur-emglev an harzoù alaman-soviedel.\nNerzhioù an Trede Reich o devoa taget Polonia adal an norzh, ar su hag ar c'hornôg d'ar mintin goude Gwalldaol Gleiwitz. Gant ma oa ar Wehrmacht o vont war-raok bliv e voe rediet nerzhioù lu Polonia da gilañ adal o lec'hioù difenn tost ouzh an harzoù poloniat-alaman evit mont etrezek ar reter ha klask sevel linennoù difenn eno.\nGoude koll meur emgann Bzura gant Polonia, an Alamanted a c'hounezas ul lañs kadoniel anat. An nerzhioù polonat a gilas c'hoazh evit mont war-zu gevred ar vro gant ar soñj sevel eno un difenn hir ha taer er pennlec'h difenn romanian (Przedmoście rumuńskie). Ar pal a oa da gas eno an holl nerzhioù difenn posubl evit gounnez amzer en ur c'hortoz ar sikourioù Gall ha Saoz. Un taol-kleze en dour e voe dre ma ne voe ket kaset sikourioù ebet d'al lu polonat en desped d'an emglevioù etre an tri vro, kement hag un diskleriadur brezel d'an 3 a viz Gwengolo 1939.\nTagadenn Polonia gant an Arme Ruz dre reter ar vro d'ar 17 a viz Gwengolo 1939 a lakas da vezañ didalvoud planioù difenn al lu polonat. An emglev kuzh etre an Trede Reich hag an URSS a rannas muioc'h c'hoazh nerzhioù difenn ar vro.\nAr c'holloù a oa bet:\nEvit Polonia: 66 000 lazhet, 133 700 gloazet, 660 000–690 000 prizoniet, 132 tank ha karr hobregon distrujet, 327 karr-nij distrujet. Un hollad a 859 700–889 700 koll.\nAlamagn: 16 343 lazhet, 3 500 steuziet, 30 300 gloazet, 236 tank distrujet, 800 karrbed distrujet, 246 karr-nij distrujet\nSlovakia: 37 lazhet,11 steuziet, 114 gloazet, 2 karr-nij distrujet\nURSS: 1 475 lazhet pe steuziet, 2383 gloazet, pe: 5327 lazhet, kollet pe gloazet, 43 tank distrujet.\nAdtapet diwar « https://br.wikipedia.org/w/index.php?title=Aloubadeg_Polonia&oldid=1960898 »


Kêr Karaez - Les actions de la Ville de Carhaix\nOberoù Kêr Garaez\nDiveskañ al lastez\nSPAYD (Servij Publik ar Yac'husaat Distroll)\nDegemer Karaez> Bevañ e Karaez> Endro> Oberoù Kêr Garaez\nKumuniezh kumunioù ar Poc’hêr eo a zo e karg eus an endro e Karaez, met ne vir ket ouzh an ti-kêr d’ober gant an diorren padus en hec’h oberoù aveiñ hag en he mont en-dro pemdez.\nEvit bremañ, e kêr Garaez, e reer war-dro an oberoù-mañ :\na-fet espern an energiezh : staliañ lampoù bevezadur izel e meur a savadur eus ar gumun, lakaat tamm-ha-tamm kaoterioù dre c’haz naturel e plas ar c’haoterioù dre fioul hag an tommerezioù tredan, gwellaat an difuiñ, skoazelloù arc’hant evit staliañ tommerioù-dour heol.\na-fet kempenn ar savadurioù : ober gant produioù ha danvezioù ekologel\na-fet kêraozañ : en em glevet gant ur gevredigezh gwareziñ an endro evit sevel ar steuñv kêraozañ lec’hel\na-fet glasvezegoù : prenañ ur mekanik dilouzaouiñ dre dan hag ur valerez koad : dre adimplijout ar c’hoad bet o tiskoultrañ e c’haller drusaat douar ar bleuñvegoù, espern an dour ha mirout ouzh al louzeier fall da greskiñ re vuan. Gant se hon eus gallet krennañ eus 70% implij an diastuzerioù abaoe 2001.\nLakaat bailhoù evit dastum ar glav e-kerz servijoù teknikel kêr evit gwalc’hiñ kirri an ti-kêr ha dourañ ar glasvezegoù a vez kempennet gant ar gumun\na-fet ar predoù er skolioù hag al labour-douar : nac’h a reomp groñs implijout prenn deuet eus ar c’hoadegoù kentañ. Un diferad eus an ti-kêr en deus berzet gounit produioù OGK war dachenn ar gumun. Aliañ a reer servij ar predoù er skolioù d’ober gant produioù hep OGK\na-fet deskadurezh : kizidikaat an annezidi hag ar skolidi ouzh kudennoù an endro dre aozañ abadennoù a bep seurt (harpañ diskouezadegoù, Tro an energiezh, plantañ gwez a-gevret gant ar skolioù da ouel santez Katell, sizhunvezh an diorren padus, devezh an endro, h.a.)\na-fet kalite uhel a-fet endro : sevel un atalier evit dizourekaat ar fank e purlerc’h Meilh Lann ar C’hezeg (savadur KUE), sevel Ti ar c’hoarioù ampartiz (panelloù-heol)…\na-fet treuzdougen : prenañ kirri-tredan evit servijoù-kêr, krouiñ roudennoù divrodegoù ha straedoù-kerzhet el lodennaouegoù nevez, ober muioc’h a wenodennoù-bale.


E skourr « Naoned-Indret » eus ar strollad Naval Group, diskroget o deus ar vicherourien diouzh al labour d’ar 5 a viz genver. Ha neuze o deus manifestet dirak sez ar skourr e Ar Menez*, e Bro-Raez. Reklem a reont e vefe kresket o gopr a 6% ha n’eo ket a 3,5% evel ar pezh a ginnig ar renerezh. Forzh rannedoù a zo bet roet d’ar c’hevrannegoù ar bloaz-mañ eme ar sindikadoù…\nKement-all e Brest m’o deus manifestet 350 micherour dimerc’her dremenet ha neuze 400 diriaou evit reklem muioc’h a amann da lakaat war c’horre.\nDiwar anv vila Aristide Demangeat, anezhañ bidoc’hig rener kozh arsanalh Indret, eo bet anvet Ar Menez, ur gumun krouet e 1877 diwar ul lodenn eus tiriad kumun Sant-Yann-ar-Granneg. Kement-mañ a ziskouez mat al liammoù kreñv a zo etre Ar Menez hag an Arsanalh (Naval Group bremañ)\nBREST 05/01/2022 15:14


Cossic, ar barz\nGanet eo bet Cossic e Bulian (Bro-Dreger). E studiou e-neus greet en Naoned hag eo bet kelenner en Aljeri, er Burundi, en Aveyron, er Hongo hag er fin e Pamiers, e departamant an Ariej, e leh ema bepred o chom. Cossic a zo eur barz.\nPiou eo Cossic ?\nRagc'hoari an dastumad "Foenn louarn"\nEun dibab e-touesk barzonegou "Foenn louarn" Cossic\nCossic o profa e leoriou d'ar CRBC\nEvid gelloud lenn oll barzonegou "Foenn louarn" Cossic e brezoneg, gwelit izelloh penaoz kaoud an niverenn 315 a-bez war baper pe e stumm pdf.\nGanet eo bet Yves Cossic e 1943 e Toull ar Hoad, e Bulian, a-raog na vefe bet staget ar gomun deuz kêr Lanuon. Brezoneg e-noa desket gand e dud, ha n’e-neus ket ankouaet anezañ, kaer e-neus beza bet o foeta bro, nemed eo kerse gantañ pa n’e-neus biskoaz desket skriva anezañ.\nOber gand eun urziatêr ne oar ket ober kennebeud ha ne ouio biken, emezañ, sed e talh da skriva gand an dorn, ha gand eur stilo bic ! Eur paotr seder eo an den.\nGoude beza bet greet studiou war ar filozofiez en Naoned, eo bet kelenner en Aljeri, er Burundi, en Aveyron, er Hongo hag er fin e Pamiers, e departamant an Ariej, e leh ema bepred o chom.\nMeur a leor barzonegou e-neus embannet adaleg 1961. Evid ar wech kenta eo bet embannet "Foin de renard" e galleg e 1989 e ti Cheyne (e Devesset, departamant an Ardech). Advoullet eo bet eun eil gwech en ti-moullerez 34 e Tolosa.\nDa veza lennet en riskl da greski.\nGanet eo leor al louarn en eur gantreal diwar eur c'hoari bugale e serr-noz peohuz ar ster don Tanganyika. En em rei a ra da spered ar hoajeier ha respont da halvadenn eul levenez voustret, hini eun neñvad balafenned o tarnijal endro d'eul lozañj a baper liou.\nAmzer e-neus laket al leor da hori er bloaveziou 1980 d'ar houlz ma reem pourmenadennou hir war velo dre devinier divent ar Burundi, d'ar houlz ma valeem ivez war droad dre uhelennou Kivu ar Su, a-zerz a-uz d'eur porz bihan a besketerien war vord lenn Uvira… Fromet om bepred en eur zoñjal el lêz klouar a brofe deom gwir saverien loened Banyiamulungue e damhoulou an deiz o sevel en eur rugo (1).\nN'o-devez ket ezomm ar vugale a vez o c'hoari en Uvira da gleved mojennou, barzonegou divlaz na katekizou da zihuni d'ar ar fed beza beo, al levenez kenta ; adkaoud a reer anezo divlamm-toud ha divergont e « Foenn louarn » evel ma ne dleje tamm ebed beza bet deuz torfejou ha lahadegou Bagogwe e 1993 na deuz muntrou ar re Tutsi hag ar re metis dre urz er Rwanda e 1994. Ar wirionez penn-da-benn a ranko beza disklêriet war ar penaoz hag ar perag euzadennou n'eus ket divalooh.\nFiat veritas, pereat mundus (2).\nTroet gand Marcel Diouris\n(1) Ar rugo a zo eun ti e doare ar vro er Burundi.\n(2) Fiat veritas, pereat mundus. Ra vo laket splann ar wirionez, ha pa vefe fin d'ar bed. Eul liamm stard a zo etre justis ha gwirionez. Pa zo kaoz deuz unan deuz ar gwasa torfejou a-eneb tud en XXved kantved, muntrou ar re Ttusi er Rwanda e 1994, disklêria ar wirionez n'eo ket nemetken afer ar pennou-braz, an ideologourien hag al laherien ; da weled he-deus ive gand soudarded an ONU a oa a-du da zacha o skasou gante dizamant kerkent hag en deveziou kenta ma zo bet lahadegou, gand ar Stad hall e-neus kemeret eur perz braz [er pez a zo c'hoarvezet] pa oa François Mitterrand prezidant ar Republik, gand Iliz katolik ar Rwanda, gand rouedajou an Opus Dei dorn-ha-dorn gand ar pab, ha gand kostezennou politikel an demokrated-kristen en Europa\nFoenn louarn (eun darn)\nDihun ar hoad\nE-kreiz an nevez-amzer\nPep tra o hori,\nMelen ar zaladenn pistoutou\nA lak ar gornigell da goll he fenn,\nPep tra o hori.\nTaoliou morzol ar gazeg-koad\nO toulla an deliou fao\nEuz eur gwall-lamm a goad seh\nBeteg kenta grizillon an arneo\nEur spont spontet\nAn noz o fiñval er brouskoad.\nAn avel o sevel 'rez an douar.\nAn aneval teñval o peusi\nE toull an deliou.\nE don an oabl\nEur steredenn-red o koueza.\nEnnañ c'hwez eun alan a spont.\nC'hoariou er prad (3)\nE ruskenn dir\nBigi ha briñsennou\nO freuzi en gwaziou dour.\nSul gouel pemdeiz\nDaoulammad en on boteier-koad\nAvel miz ebrel a ra deom\nEun taol startijenn.\nAn drask war evez\nO tempti ahanom\nD'en em goll da viken\nE sklabez seder ar yeot.\nO freuzi e gwaziou dour\nKement levenez o ruilla\n'Zo sakr an dour !\n(3) Er bloaveziou 1950, pa veze kler ha riell, e tremenem on deveziou o toulla gwaziou evid an dour gand on tad Auguste Cossic a-benn kaoud daou pe dri troh yeot fresk da rei d'on seiz buoh-lêz. E gwaz-dour ar prad e oa berniou ha berniou dluzed o sevel uhelloh da leskel o had. Ugent vloaz 'zo, n'eus mamenn ebed ha n'eo ket bet strouillet, n'eus ket glesker ken er poullou-dour, nebeutoh-nebeuta a gleuziou ha gwez warne d'an evned d'ober o neiziou… Daoust hag e hallje folkloraj-koñversant an nozveziou keltieg digoll ahanom euz eur seurt rivinasion ?\nHa c'hoarzin 'ray al lapin gweñvn\nE fri e daredenn\nEur vleunienn kreouichenneg ?\nMezevellet gand un nozvez fresk\nEur guchennad reun\nO piklammad er waremm.\nLapin laouen a c'hoarzo\nE tommder an douarenn\nE teufe al louarn d'en em grouga\nE gouzoug ar pech.\nDaoust hag e c'hoarzo\nE c'hoarzo c'hoaz\nDirag dant fallakr\nPe ar piteoz ?\nOberenn Cossic er CRBC\nProfa eun dastumad euz e leoriou barzoniez e-neus greet Cossic da levraoueg ar CRBC, e Brest.\nD'an 20 a viz meurz 2018, int bet kaset di gand e gamarad Marcel Diouris.\nMarie-Rose Prigent, levraouegerez, ha Nelly Blanchard, kelennerez ha klaskerez er CRBC, o-deus digemeret anezo.\nEvid lenn barzonegou "Foenn louarn"\nwar o hed…\nAr gwella tra a hellfeh ober eo prena Brud Nevez 315 :\nha 4 € ar stumm niverel.\nPe koumananti !


Ar pare d’ar re vouzar 1910 - Wikimammenn\nAr pare d’ar re vouzar 1910\nTi-moulerez Sant Gwilherm, 1910 (p. 16-22)\n◄ Al laer a zo laer Ar pare d’ar re vouzar Yan ar bombarder, pe ar gouriz-plouz ►\nTri bloaz a oa bet, d’an Nedeleg, abaoue ma oa deut bouzar Noun al Ludueg, boutaouer-koad e Sant-They. Ya, tri bloavez dioc’htu-dioc’htu, ha bouzar me lavar d’eoc’h, bouzar dioc’h an daou du. Ha c’hoaz, hep d’ezan gouzout doare penôs : nijet e oa ar c’hlevout diouz e ziouskouarn hep lavaret da belec’h ez ee na netra, egiz ma nij al labous diouz e gaoued pa gav an nor digor, pe c’hoaz evel ma tec’h al laer, eün dirazan, pa vez bet oc’h ober e dro en eun tiegez bennak. Bouzar, hep doueti penôs na perak, ma n’eo ket eun druez, Aotrou Doue ! Red eo lavaret, emichanz : eur barrad avel fall en doa kavet e du da vont en e ziskouarn, ha ne c’helle ken dont a-benn da gaout an hent da zont er-meaz diouto ; hag e chomme, al loen fall anezan, da c’hoari troï-distroï, da gantreal ebarz penn Noun al Ludueg, egiz eul logoden o firbouchat a-raok mervel en eun trap logod.\nKoulskoude an droug n’oa ket bet ken gwaz adalek an deiz kenta, nan ! Met petra verne kement-se, p'eo gwir en em astenne ar c’hlenved a vloaz da vloaz, siouaz d’ar paour kez Noun al Ludueg. Rak en em astenn a ree, ha Soaz Gamm a ouie mad ez ee diouskouarn he gwaz war izellât.\nEr bloaz kenta, Noun a gleve c’hoaz trouz gant ar peziou dek gwenneg a leze Soaz da goueza a-drenv e gein ; e-pad an eil bloavez, ne gleve mui nemet trouz ar peziou eiz real ; hag abaoue dibenn an trede bloavez, pegen alies bennak ma leze Soaz he fez ugent real da goueza a-drenv e gein, Noun ne ree van ebet.\nSoaz Gamm hag eun amezeg a glevas trouz al lamm ; kaout a rejont Noun astennet dindan ar wezen hag, unan krog er penn, egile en divesker, e kasjont anezan d’e wele. — Koulskoude al Ludueg n’edo ket maro, met eun tammig badaouet, mezevennet ; dislounka ’ree zoken bras e zaoulagad en e benn, en eur c’houlen penaos ne oa ket en em lazet.\n— « En em jalez ket, Nounig, a responte Soaz Gamm ; eun taol netra eo heman, te ’welo ! Ne varvi ket kentoc’h, te ’welo ! Me a ya da lakaat ac’hanout da c’houezi. » Evit Soaz Gamm ne oa nemet al louzou-ze mat ouz pep klenved. Klevit kentoc’h : pa oa bet Herri ar Marichal gant ar remm pe droug sant Urlou en e zargreiz, Soaz he doa gwelleat anezan en eur ober d’ezan c’houezi. — Eun niz d’ezi, an dreuz warnan gant an derzien bep tri pevar devez, en doa ranket choucha ha chomm war e wele ; mâ, Soaz a deuas a benn da derri an derzien warnan, atô en eur ober d’ezan c’houezi. — Ha me oar, me, ped all a voe gwelleat c’hoaz ganti en doare-ze ! Beteg an aotrou person, pa dorras e c’har ; Soaz a reas d’e c’har parea, atao en eur ober d’ezan c’houezi !\nSetu ’ta ma oa klenket Noun, penn hag all, etre diou c’holc’hedad pell, ken ne weled ken anezan na fri, na skouarn, na bleven. — Eun heur pe ziou e chommas moredet, ha, pa zivorfilas, eur c’houezen warnan ken ma zave ar moged dioutan, oh ! burzud ! Noun al Ludueg, boutaouer-koad e Sant-They, a gleve kouls pe welloc’h eget biskoaz !\n— « Aotrou sant They benniget, emezan, eat eo ar bouzar diouzin ! »\n— « Da zorc’hennou da vihana n’int ket eat kwit ! » eme Soaz Gamm, diskredik an tamm anezi. — Mes gwir edo, hag an hini goz a rankas kredi, rak he Noun al Ludueg a gleve trouz o koueza gant ar peziou ugent real, eiz real, dek gwenneg, ha daou liard toull zoken.\nHa goude ar gousperou, meur a hini a oa digouezet da glask ar pare digant ar wezen vurzudus. Bez’ e oa eno Yan Dreboul, unan teo ha kofek etre bras ha bihan : egiz kanolier war vor en doa great e amzer-servij, ha trouz-kurun an tennou kanol o krozal en doa e vouzaret krak. Hag abaoue e oa deut da zerc’hel hostaliri an Tri-Lounk, tost d’an Ankou. Hen ivez en dije karet gwellât, rak an hanter eus an amzer ne gleve ket petra felle d’e everien kaout.\nEun trede perc’hen da ziouskouarn vouzar a zigouezas : hennez a oa Filip ar Stroalleg, diouz kostez Kerblevek e Pouldregad, laer dre vicher, rak eur c’hemener brocher-laou edo ; hag eun amziod kaer a oa dioutan, daoust d’ezan da veza kemener. N’ouzoun ket mad a-walc’h pe oad a c’helle kaout ; etre ugent ha pevar-ugent koulskoude a gav d’in edo. A-hend-all, divesker hir-hir en doa, met ken treut ha ker moan hag eur spanell-krampouez.\nKer skanv hag eur gwiber pe eur c’haz-koad e pignas gant ar wezen-kerez, goude beza roet e bevar real. E oa o vont da lammet en traon, pa c’houlennas Noun digantan : « Ha laket e vo ar c’holc’hed dindan ? »\n— « Petra ? » eme egile, pounner-klevout.\n— « Laket e vo ar c’holc’hedad-pell dindanout ? »\n— « Hag hi a oa dindanout-te ? »\n— « N’edo ket »\n— « Mâ ! kerzit holl diouz va hent ! »\nDiou pe deir gwech e serras e zaoulagad ; krafignat a reas e benn diouz an daou du ; hag e tiskrogas e zaouarn diouz ar brank kamm, hag e kemeras an hent da zont en traon dre douez an deliou, buanoc’h eget m’edo pignet. War e benn e kouezas, dres, el lec’h m’edo kouezet Noun al Ludueg. — « Ac’hanta ! Filip, penôs emaout ganti ? Ac’hanta ! Stroalleg, klevout a rez ? » a hopas Noun warnan.\n— « Egiz kent », emezan, en eur zevel divahagn.\n— « Dont a reio ar pare, eme Soaz, met red e vo d’eoc’h mont d’ho kwele ha c’houezi e-tailh, kenta ma tigouezoc’h er gear. »\nAntronoz boutaouer-koad Sant-They hag e voutaouerez a yeas da varc’had Douarnenez da werza yer ha viou ; edont o-daou er c’hoc’hu, pa zigouezas gwreg Filip ar Stroalleg da ober reuz d’ezo. — « N’ho peus ket mez, eme houma ? Petra ’c’hoari ganeoc’h, chalopenned ? Klask lakaat an an dud da derri o izili ! Pe fur pe zod oc’h ?… Hag ober paea c’hoaz ?… Da vihana ma vije bet evit netra !… Neuze c’hoaz, c’hoaz !… Ha va Filip en deus bet an derzien evit an noz ; ha, siouaz ! ma teu da chom ganin pell war e wele, piou a vago ar Filiped bihan, ne ket c’houi eo ? »\nKant tra all a lavaras c’hoaz ; Nounig al Ludueg ne zizerre ket e rann. — « Petra ’fell d’eoc’h ? eme Soaz Gamm ; va Ludueg, plac’h paour, en eur goueza, en doa lezet e zroug bouzar dindan hor gwezen-kerez ; hag ho Stroalleg d’eoc’h-c’houi en deus sammet droug va gwaz war e hini. Setu aze ar stal…! »\nPa deuas da Zant-They, Noun al Ludueg, en desped da Zoaz Gamm hag a gare kalz ar c’herez, a droc’has e wezen vrudet, hag a reas bouteier-koad ganti, p'eo gwir ne felle ken d’ezi roï ar pare d’ar re vouzar !\nAdtapet diwar « https://br.wikisource.org/w/index.php?title=Ar_pare_d’ar_re_vouzar_1910&oldid=111039 »\nKemmoù diwezhañ degaset d'ar bajenn-mañ d'an 22 Kzu 2017, da 13:30.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/436 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/436\ngoad ar c’holeou hag ar bouc’hed da lemmel kuit ar pec’hejou. (5) Abalamour da ze, eo e lavar ar C’hrist, en eur zond er bed : N’ec’h euz goulennet na sacrifis nag offrans e-bed, mes roet ec’h euz d’in eur c’horf. (6) N’ec’h euz ket kemeret a blijadur er sacrifisou a vez devet en tan, nag er sacrifisou evit ar pec’hed. (7) Neuze me em euz lavaret : Setu e teuan, O Doue ! evit ober da volontez, evel ma’z eo scrivet divar va fen e rulien al levr. (8) Goude m’hen deuz lavaret huelloc’h : N’ec’h euz goulennet na loen da laza, nag offrans, na sacrifis da zevi, na sacrifis all e-bed evit ar pec’hed, (traou hag a vez offret hervez al lezen :) ha n’oud ket bet en em blijet enhe ; e lavar c’hoas : Setu ma teuan, O Doue, evit ober da volontez. (9) Diskar a ra ar sacrifis kenta, evit lakaad an eil en he blas. (10) Dre vertuz ar volontez-ze eo ez omp santifiet, dre an offrans great eur vech hep-ken euz a gorf Jesus-Christ. (11) Ouz-pen-ze, peb beleg en em brezant bemdez, oc’h ober ar zervich, hag oc’h offr meur a vech ar memeus sacrifisou, pere na hellont james lemmel ar pec’hejou ; (12) mes he-man, o veza offret eur sacrifis hep-ken evit ar pec’hejou, a zo azezet da viken en tu deo da Zoue, (13) o c’hortoz a-vreman ma vezo he inimied lakeat da scabel dindan he dreid. (14) Rag, dre eun offrans hep-ken hen deuz rentet parfet da viken ar re a zo santifiet. (15) Hag ar Spered-Santel ive a ro testeni deomp a gement-se ; rag, goude beza lavaret da genta : (16) Setu aman an allians a rin ganthe goude an deiziou-ze, eme an Aotrou : Me a lakai va lezennou en ho c’halonou, hag a scrivo anezhe en ho ententamant ; (17) e lavar c’hoas : Ha na zalc’hin mui a zonj euz ho fec’hejou nag euz ho gwall oberou. (18) Hogen, el leac’h ma’z eo peur-achu pardon ar pec’hejou, n’euz mui ezom a zacrifis evit ar pec’hed.\n(19) Rag-ze, breudeur, pa hon euz al liberte da antren el leac’h santel dre oad Jesus, (20) dre an hent nevez ha beo hen deuz digoret deomp a-dreuz ar voal, da lavaret eo, a-dreuz he gig ; (21) hag o veza ma hon euz eur Beleg-braz hag a zo lakeat var di Doue ; (22) tostaomp gant eur galon gwirion, o kaoud eun assurans leun a feiz, hor c’halonou purifiet euz a louzdoni eur goustians fall, hag hor c’horfou gwalc’het gant dour pur. (23) Dalc’homp stard ar brofession euz hon esperans ; rag fidel eo an hini hen deuz great ar bromessa. (24) Ha sel-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/436&oldid=125567 »


Entrée « AUTO-ÉROTISME. »\nAuto-érotisme. ◊ Autoerotismus. ◊ auto-erotism. ◊ aotoerotegezh, enerotegezh.\nA) En ur ster ledan, doare ur real revel ma tiraezer boziañ diwar-bouez ar c’horf an-unan, hep ergerc’henn diavaez. Gant ar ster-mañ, a zo tost da vat an hini a intente krouer an termen, Havelock Ellis, e klot strishoc’h ar furm emerotegezh. Ar boloiñ, da skouer, zo ur real emerotek.\nB) Arbennikoc’h, doare ur real revel maban ma kav boz war al lec’h ul luzad darnel liammet ouzh arc’hwelerezh un organ pe ouzh broudadur un tachad erogen, eleze 1° hep mont d’un ergerc’henn diavaez ; 2° hep dave d’ul lun-korf unvan, d’un divrazadur kentañ eus ar me evel ma vez en narkisegezh. Ouzh ar c’hemeradur-mañ e tere ar furm enerotegezh.\nEn Tri arnodskrid war arlakadenn ar revelezh (Drei Abhandlungen zur Sexualtheorie, 1905), ez adkemer Freud an termen kentradet gant H. Ellis, o strishaat e sterva : en aotoerotegezh “ned eo ket durc’haet al luzad etrezek personoù all ; e voz a gav war ar c’horf e-unan” ; “e steuz ergerc’henn al luzad e gounid an organ a zo an andon anezhañ hag ez a d’ober unan gantañ”.\n1° Liammet eo arlakadenn an enerotegezh ouzh dodiñ-diazez an Tri arnodskrid, a zo deberzhegezh ergerc’henn al luzad revel. Diskouez penaos, e derou ar vuhez revel, e c’hell ar boziañ bezañ diraezet hep mont d’un ergerc’henn zo kement ha diskouez n’eus hent rakfurmet ebet o tegas ar gouzrec’h d’un ergerc’henn resis. Merkomp ne empleg ket dre ret an arlakadenn-se ur stad kezivik anergerc’hennek. Ar chugelliñ a ra Freud anezhañ patrom an enerotegezh, a zeu e gwir da c’houde ul lankad kentañ ma vez boziet al luzad revel e gouskor al luzad-emgemmirout (an naon) ha bennozh d’un ergerc’henn : bronn ar vamm. O tispartiañ diouzh an naon, e koll al luzad revel genaouel e ergerc’henn ha dre se ez a enerotek. Mar galler lavarout enta ez eo diergerc’henn an enerotegezh, n’eo ket peogwir e tiwanfe a-raok pep darempred ouzh ergerc’henn, na zoken peogwir e paouezfe pep durc’hadur d’un ergerc’henn d’an ampoent ma tiwan, hogen hepken peogwir en em gav faoutet mod naturel an diraez ergerc’henn : dispartiañ a ra al luzad revel diouzh an arc’hwelioù anrevel (an emvagañ da skouer) ma edo gouskoret hag a erverke dezhañ e bal hag e ergerc’henn.\nOrin an enerotegezh a ve enta ar prantad-se, bepred aznevezet kentoc’h eget amzeriadet resis en ur prantad eus an emdroadur, ma tispeg ar revelezh diouzh an ergerc’henn naturel, ma en em gav taolet d’an eriunellañ ha dre se ma en em savel evel revelezh.\n2° A-du-rall, gant keal an enerotegezh ez eus lakaet e penn-kont diwar an derou ur stern-daveiñ disheñvel diouzh hini an darempred ouzh ergerc’henn : daveiñ a ra d’ur stad eus ar bevedeg ma vez boziet al luzadoù pep hini en e bart hep urzhiatadur bloc’hel. Ken abred hag an Tri arnodskrid e termen Freud an enerotegezh evel oberiezh ar “c’hedrannoù darnel” diseurt, ouzh he intent evel ur broud revel diwanet ha gwalc’het war al lec’h e par pep tachad erogen distag (bliz organ). Moarvat, he deus an oberiezh enerotek ezhomm eus ar stekiñ gant ul lodenn all eus ar c’horf (sunañ ar meud, boloiñ, h.a.), padal, ar patrom-skouer eo an div weuz o pokat an eil d’eben.\nDont a ra keal an narkisegezh da sklaeriañ goude taol keal an enerotegezh : en narkisegezh, ar me eo, evel lun-korf unvan, a zo ergerc’henn al libido narkisek ha, dre gevenebiezh, e termener an enerotegezh evel ar bazenn anurzhiek e diagent seurt kendurc’hadur eus al luzadoù darnel etrezek un ergerc’henn voutin : “Ret eo degemerout ne vez ket adalek an derou, en hinienn, un unanded heñvel ouzh ar me ; ar me a rank bezañ diorreet. Nemet ez eus eus al luzadoù enerotek adal ar penn-kentañ ; hag e rank enta un dra bennak, un oberiezh vred nevez dont ouzhpenn an enerotegezh evit amparañ an narkisegezh” (Zur Einführung des Narzissmus, 1914). Meur a wech e tistro Freud war ar mennoz-se : en tremen eus an enerotegezh d’an narkisegezh, “al luzadoù revel, digenvez betek neuze, zo dastumet pelloc’h d’ober un unanded, ha war un dro o deus kavet un ergerc’henn” (Totem und Tabu, 1912). An ergerc’henn-se eo ar me. Diwezhatoc’h koulskoude e tilezo Freud an diforc’hadur pa zegemero bezañs ur stad a “narkisegezh kentael” diwar an derou, diwar ar groueell zoken.\nEn dibenn e kemeras Freud ur savlec’h arlivekoc’h : an enerotegezh zo bepred ur bazenn en ur c’henheuilh amzerel, ned eo ket tra un oberiezh luzadel dibarek (genaouel, fraezhel, h.a.), hogen bezant eo e pep hini eus an oberiezhoù-se war un dro evel pazenn-derou ha, diwezhatoc’h, evel kedrann : ar bliz organ.


Ag er péhet Originel - Wikimammenn\nAg er péhet Originel\nE ti J.M. GALLES, 1790 (pp. 98-99).\n◄ Peèlleit doh en droug Ag er péhet Originel Ag er péhet Marvel ►\nAg er Péhet Originel.\nER péhet Originel e zou en hani é péhani é homb bet ol conceuét hac a béhani hur hettan tad Adam en dès hur rantét cablus. Adam hac Eve e oai bet crouéét ér stad a hræce hac a innoçance revè en inean, ha revè er horv, hemb bout chujét de glinhuèt na de boén er bet, na memb d’er marhue. Ol é vezemb bet crouéét ér stad heurus-ce, pe n’en devezai quet Adam diaboeissét de Zoué. Mæs en diaul péhani é clasq hum sehuel, e oai deja couéhét én abim éternel, e gueméras ivi doh bonheur Adam, hac eit el laquad de gouéh ag é stad heurus, ean e solitas Eve de zaibrein ag ur freh èn en doai Doué dihuènnét doh-t’ai. Eve e sèntas doher goal-speret ; e zaibras, hac e ras d’Adam de zaibrein. Quentéh é couéhezant ag ou stad heurus a hræce hac a innoçance : Doué ou bouttas ér mæz ag er Baraouis terrestr, hac ou hontraignas de hum dènn én ur goign èl ag er béd eid ouilein ou féhet, eit distrampein ou bara guet en huis ag ou horv ; hac e gommandas d’en doar discoein dehai partout traceu ag ou féhet. Quentéh ou speret e hum gavas lén a ignorance, ou halon lén a inclination d’en droug, ou horv chujét d’er miserieu ag er vuhé, d’er hlinhuedeu, ha d’er marhue. (Histoër en ancién Testamand, Figur III ha Figur IV).\nAdam hac Eve n’en dint quet bet ou hunan cablus ag ou diaboeissance ; ol en dud en dès péhet é Adam, é-mé S. Paul, hac er péhet-ce e hanhuér Originel. Ol é tamb ér béd cablus ha lodêq én-ou : n’en dès meid er Uériès Vari e zou bet gorantét a nehou dré ur græce particuliér. Chetui penaus, é-mé S. Paul, é ma deit er péhet ér béd, ha dré er péhet er marhue ; hac opèn, er vocèn, er guêrteri, er brizél, er haz, er malice, er hlinhuedeu, er goal amzér, en trebilleu hac en ol miserieu-aral, de béré é homb ol chujét durand er vuhé-men... Considéret peguemènd é puniss Doué er péhet ér béd-men, ha douget ean ; rac ér béd-aral é vou hoah tourmantét rustoh er péhour.\nAdtapet diwar « https://br.wikisource.org/w/index.php?title=Ag_er_péhet_Originel&oldid=83069 »\nKemmoù diwezhañ degaset d'ar bajenn-mañ d'an 5 Gen 2016, da 14:15.


Kevelerien | Bagad Bro Landerne\nKeveler pennañ ar Bagad eo Kêr Landerne. Evit mont da heuilh gant ar politikerezh sevenadurel e vez skoazellet ar strollad gant ur yalc'had evit mont en-dro ar strollad. Ouzhpenn-se e vez prestet salioù (salioù Ti ar Sonerezh evit ar pleustradegoù hag ar c'hentelioù) ha skoazellet e vez gant implijidi an ti-kêr pa vez ezhomm... Diouzh an tu-all e vez ingal ar bagad o lakaat war-wel Kêr Landerne pa ya da bourmen er gouelioù e Breizh hag e lec'h-all. Ar bagad a gemer perzh ivez e buhez sevenadurel kêr en ur seniñ pa vez goulennet digantañ.\nLec'hienn : www.ville-landerneau.fr\nKuzul Rannvro Breizh 4\nTreuzkas un hêrezh sevenadurel ha bev a zo unan eus palioù pennañ politikerezh sevenadurel Rannvro Breizh. Setu perak e vez skoazellet kalz ganto Bodadeg ar Sonerion (ar gengevredigezh vroadel) a aoz ar c'henstrivadegoù hag ul lodenn eus stummadur ar sonerien. Skol sonerezh brasañ Breizh eo Bodadeg Ar Sonerion.\nAr C'huzul-Rannvro a sikour ivez ar strolladoù (bagadoù, kelc'hioù ha lazioù-kanañ) da vont da bell-vro.\nBagad Bro Landerne en deus implijet ar skoazell-se evit mont da seniñ e kalzig gouelioù-meur pa vefe e Bro-Gembre, e Roumania, e Bro-Astur, e Polonia, e Belgia pe c'hoazh e Bro-Portugal.\nLec'hienn : www.bretagne.bzh\nUr politikerezh war an arvestoù-bev a vez kaset da benn gant Kuzul-departamant Penn-ar-Bed. Dedennet kenañ eo ouzh "an dañs hag ar sonerezh hengounel evel liamm a-bouez etre ar remziadoù".\nEvit diorren ar pleustr-se e skoazell Bodadeg Ar Sonerien Penn ar Bed, pal BAS 29 a zo stummañ sonerien yaouank war dachenn an departamant. Bagad Bro Landerne a implij kelennerien BAS 29 en ur baeañ ur priz izel dre sikour skoazell an departamant.\nTalabarderien yaouank ar bagadig o prientiñ kenstrivadeg Kemper e Mae 2011 dirak Kuzul-departamant Penn-ar-bed\nUr sikour war-eeun a vez ivez roet dar Bagad gant ar C'huzul-departamant : ur skoazell bloaz war ar raktres sevenadurel ha pedagogel, ur skoazell evit prenañ binviji. Gant sikour ar skoazelloù-se eo bet posupl d'ar gevredigezh prenañ binviji nevez e 2011 ha fardañ ur 80 dilhad nevez evit sonerien ar Bagad hag ar Bagadig.\nLec'hienn : www.cg29.fr\nTriskalia a zo ur gevelouri troet war al labour-douar.\nE 1911 e voe krouet Ofis Santral Landerne, ar pal a oa bodañ labourerien-douar, deuet eo da vezañ diwezatoc'h Coopagri Bretagne (Ar C'hop). En XXvet kantved e oa bet Ofis Santral Landerne unan eus nerzhioù ekonomikel pennañ al labour-douar e Breizh. Rekouret en doa al labourien-douar da vont war-raok. Embregerezhioù ha stalioù-all a voe bet krouet e Landerne o implijout menozioù ar gevelouri hag ar genwarezouriezh (mutualism) : Groupama Liger-Breizh, le CMB/KFB (Kef Kengredit Breizh), ha Coopagri Bretagne, deuet da vezañ Triskalia e 2010 goude ma vefe aet asambles teir c'hevelouri eus Breizh.\nTriskalia, staliet e sez e Landerneau en deus en deiz-ha-hiriv un 20 000 labourer-douar ezel, 4 200 implijad ha 300 stal pe embregerezh.\nE 2011, eo bet sinet etre Triskalia ha Bagad Bro Landerne ur gevrat mesenerezh. Gant ar gevrat-se e-tiskouezh Triskalia e skoazell ouzh brudañ ha skignañ sonerezh Breizh hag e-touez pep tra ar c'helenn hag ar stummadur a vez roet da sonerien yaouank ar Bagad.\nLec'hienn : www.triskalia.fr\nEn ostaleri Keltia ez eus tu beajiñ en un aergelc’h keltiek dre ma vez servijet evajoù a bep seurt o deus graet brud ar broioù (keltiek !) a brodu anezho. Ingal e vez adkavet sonerien Bagad Bro Landerne eno goude ar pleustradegoù, dre ma n’o deus loch ebet dezho o-unan. Ouzhpenn ul lec’h plijus evit e aergelc’h eo ar C’heltia. Un arc’hanter eo ivez, a skoazell ar Bagad bep tro ma vez ezhomm evit aozañ darvoudoù. Bruno, penn-servijour an ostaleri, a zo deuet ar soñj dezhañ sevel ar Bagad Keltia, ennañ sonerien ar Bagad, a son ur wech an amzer war Pont Landerne. Aozañ a ra ivez bep Sul e-pad an hañv dirak an ostaleri festoù-deiz gant sonerien eus ar vro.\nBrudet eo an davarn ivez er vro, ma n’eo ket er bed, a-bezh, a-drugarez d’ar filmig « Bienvenue chez les Bretons » gant Jean Floc'h al Landernevad ha Grandpamini, en deus graet reuz war ar rouedad e 2012 (ouzhpenn ur milion a selladenn war YouTube), a zo bet troet eno. Un taol vrav !\nLec'hienn : www.lekeltiapub.asso22.fr


el lec'h ma - Wikeriadur\nel lec'h ma\nel lec'h ma /Distagadur ?/\nNeuze e kaschont kelou a gement-se da Lambezellec, el leac'h m'edo Corbet, eun dispac'her braz, o kas an traou enn dro. — (Lan Inisan, Emgann Kergidu Lodenn 1, Derrien ha Salaun, 1902, p. 138.)\nHogen ar zoudarded ne garient ket chom el leac'h ma viche stourmet outho : guelloc'h e kavent debri, efa ha laerez didrouz hag eb beac'h ebed, — easoc'h oa ive, evit guir. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 78.)\nJilig. — Ha p'am bezo e laket el lec'h ma fell d'in... — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 38.)\nNe voe ket pell ma en em gavas el lec'h ma 'z edo he fried. — (G. MILIN, Gwechall-goz e oa..., Kemper, 1924, p. 31.)\nDeus ar c'hastell ne chomas nemet eur bern ludu, hag el lec'h ma oa ar c'hao, eun toull doun ha du. — (Erwan ar Moal, Pipi Gonto, Kemper, 1925, p. 46.)\nMe a dap ar zifern dioustu evel ma'h an el-leh ma vez tomm. — (Jules Gros, Le trésor du breton parlé Deuxième Partie, 1970, p. 510.)\nEl-leh ma vez an dremeniri evel-se e vez greet meur a dra. — (Jules Gros, Le trésor du breton parlé Deuxième Partie, 1970, p. 540.)\nAdtapet diwar « https://br.wiktionary.org/w/index.php?title=el_lec%27h_ma&oldid=230576 »\nKemmoù diwezhañ degaset d'ar bajenn-mañ d'an 15 C'hwe 2017, da 07:23.


lavaret - Wikeriadur\n(Verb) Testeniekaet en henvrezhoneg (laberiat).\nMeneget er C'hatolikon (lauarez).\nDa geñveriañ gant ar verboù llefaru en kembraeg, leverel en kerneveureg.\n(Furm-verb) Savet diwar « lavar- », pennrann ar verb « lavaret », hag an dibenn-ger « -et ».\nlavaret /laˈvɑːret/ verb kreñv eeun (displegadur)\nReiñ da c'houzout d'unan bennak dre gomz.\nTrei a reaz varzu enn-ho en eur lavaret :\n— Sell-ta, paotred, petra a zo a nevez ganeoc'h ? — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 318.)\nEn doare-skrivañ etrerannyezhel e vez skrivet lavared.\nlavaret an oferenn\nalamaneg : sagen (de)\ngalleg : dire (fr)\nitalianeg : dire (it)\nkembraeg : dweud (cy)\nkerneveureg : leverel (kw)\nportugaleg : dizer (pt)\nsaozneg : to say (en)\nspagnoleg : decir (es)\nSavet diwar bennrann lavar- ar verb lavaret hag an dibenn-ger -et.\nAnv-gwan-verb ar verb lavaret.\nGoude m'oa echu emgann Kergidu, pep hini, evel em eus her lavaret deoc'h, a en em zastumas gant tud e vro evit mont kuit, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 221.)\nFurm ar verb lavaret e trede gour unan an doare-gourc'hemenn.\nAdtapet diwar « https://br.wiktionary.org/w/index.php?title=lavaret&oldid=300121 »\nKemmoù diwezhañ degaset d'ar bajenn-mañ d'an 21 Mez 2020, da 10:36.


Brezel Afghanistan (1979-1989) - Wikipedia\nBrezel Afghanistan (1979-1989)\n(Adkaset eus Brezel Afghanistan)\nKentañ Brezel Afghanistan pe ar Brezel etre an Unvaniezh Soviedel hag Afghanistan (Soviet–Afghan War) a oa bet ur brezel etre ar 24 a viz Kerzu 1979 hag ar 15 a viz C'hwevrer 1989. Emsavidi anvet moujahidin a oa bet o stourm a-enep an Arme Ruz ha nerzhioù Republik Demokratel Afghanistan. Etre 562 000 ha 2 milion a dud a voe lazhet, milionoù a dud eus ar vro a rankas mont d'an harlu, da Bakistan pe Iran dreist-holl. Ar brezel-se a zo gwelet evel ul lodenn eus ar Brezel Yen.\nKartenn hent aloubadeg Afghanistan gant an URSS\nKartenn an emsavadegoù en Afghanistan e 1985\nA-raok ma errufe an Arme Ruz en Afghanistan e oa bet kemeret ar galloud er vro gant Strollad pobl Demokratel Afghanistan e 1978 dre un taol-stad. Nur Mohammad Taraki a oa prezidant Republik Demokratel Afghanistan.\nAr strollad a oa kroget gant un heuliad nevezadurioù krenn evit modernaat ar vro. Dre-se e oa gwelet fall ar strollad dreist-holl e-touez ar c'hêriadennoù war ar maez a oa mirour hag a oa aozadurioù kreñv hengounel. Ar gouarnamant a stourmas garv a-enep e enebourien, harzet e voe milieroù a dud. Tro 27 000 prizoniad politikel a voe lakaet d'ar marv. Ar respont a voe evit enebourien ar gouarnamant da gregiñ gant ar stourm kuzh, e miz Ebrel 1979 lodennoù bras eus an tiriad a oa emsavet.\nAr gouarnamant e-unan a oa distabil dre stourmoù e-touez an izili, e miz Gwengolo 1979 ar prezidant a oa digadoriet gant harperien Hafizullah Amin, a teuas da vezañ ar prezidant nevez. Gant an emsavadegoù o c'hounnez pouez hag al liammoù o tistanañ gant URSS, ar gouarnamant soviedel, gant Leonid Brejnev e-penn, a grogas gant kas an 40vet arme en Afghanistan d'ar 24 a viz Kerzu 1979. Ur wech tizhet ganto Kaboul, e sevenont un taol-stad. Lazhet e voe ar prezidant Amin ha lakaet en e blas Babrak Karmal un harp a-grenn d'ar soviediz.\nE miz Genver 1980, Maodierned an aferioù estren eus 34 bro eus ar c'hendiviz islamek a save ur mennad o c'houlenn "kiladeg prim, an nerzhioù soviedel" eus Afghanistan, pad ma oa Kendalc'h meur an ABU o embann un destenn a-nep aloubadeg Afghanistan gant ar Soviediz gant ur votadeg 104 mouez evit – 18 enep.\nPrizonidi Moujahidin harzet gant ar soviediz\nKêriadenn Afghan distrujet gant ar soviediz\nSoudarded an nerzhioù ispisial spetsnaz prest da chaseal ar Oujahidin\nAdtapet diwar « https://br.wikipedia.org/w/index.php?title=Brezel_Afghanistan_(1979-1989)&oldid=1748827 »\nDernière modification le 19 Mae 2017, à 15:59\nKemmoù diwezhañ degaset d'ar bajenn-mañ d'an 19 Mae 2017, da 15:59.


Var ar Gonfirmation - Wikimammenn\nVar ar Gonfirmation\nL. Prud’homme, 1846 (p. 352-362)\n◄ Act a gonsecration d’ar Verc’hes Var ar Gonfirmation Sacramant an auter ►\nSACRAMANT AR GONFIRMATION.\nAr gonfirmation a zo ur sacramant pehini â ro deomp ar Speret Santel gant an abondanç eus e c’hraçou, evit hon renta christenien barfet.\nI. Ur sacramant ; o veza ma’z-eo ur sîn sansibl eus a ur c’hraç invisibl, instituet gant hor Zalver Jesus-Christ evit hor santifia. Ar pedennou a ra an escop evit ar re a dle beza confirmet, an asten a ra d’e zaouarn a zioc’h dezo, an onction a ra gant an oleo sacr var o zall : oraverunt pro ipsis… imponebant manus super illos , a zo sinou ezterior ; hoguen ar zinou exterior-se o deus ar verius da brodui ar c’hraç invisiblamant, et accipiebant Spiritum Sanctum  ; rac-se ar gonfirmation a zo ur sacramant instituet gant hor Zalver Jesus-Christ o veza ne deus nemet Doue, capabl da staga ous a zinou sansibl, evel ar sacramanchou, ar vertus da brodui ar c’hraç dreizo o-unan ha d’hor santifia.\n3° An donæzon a guzul-vâd hon ali da guemeret an hent striç ha poanius-se, lavaret a ra deomp : diæz eo, evit guir, ha c’hoas ar re a vale dreizan a renq souffr an dienez, an naon hac ar sec’het, beza goapeet, dispriset, persecutet, mæs cundui a ra, ouspen ne dê quet hir, da un eurusded parfet. Hoguen, petra nera quet an den evit beza eürus ? petra ne ra quet ur c’hrouadur evit plijout d’e dad, ur scrvicher evit plijout d’e væstr ha gounit gajou-bras ? ur soudard evit difen e roue ? Mæs, mar quemer ar re-ma oll quement a boan evit militout ur recompanç dister, petra na dleomp-nî quet da ober evit militout ur gurunen a immortalite ? Illi quidem ut coronam corruptibilem accipiant, nos autem incorruptam . Evel-se an donæzon a guzul hon ali d’en em dioual eus an drouc ha da ober ar mâd.\n5° An donæzon a c’huizyeguez eo a zisquez deomp ar pez a rencomp da ober, an hent a rencomp da heuill, an dangerou a rencomp da evita mar fell deomp erruout e rouantelez an êe : hoguen ar pez hon deus da ober, eo caret Doue dreist pep tra hac hon nessa eveldomp hon-unan abalamour da Zoue : an hent hon deus da heuill eo hent ar groas, Jesus-Christ en deus baleet dreizan, ên hepquen a gundu d’ar barados : an dangerou hon deus da evita eo principalamant ravolt ar c’hic a-enep ar speret, pompou ha vaniteou an douar hac œuvrou an drouc speret. Ur pilot habil a zo ato var evez, en amzer memes ma eo sioull an avel ha tranquill ar mor ; evel-se ive, an ini a zo cunduet gant Speret Doue a zalc’h ato, evel ar profet, e ene etre e zaouarn : anima mea in manibus meis semper  ; hac o veza en e za, e grên, evel a lavar an abostol, gant aon da gueza , abalamour ma oar anaout e fragilite hac ar volontez en deus an drouc speret d’e denti ha d’e goll.\n6° An donæzon a zevotion eo a rent deomp servich Doue douç hac agreabl. Devotion a sinifi devouamant : ur servicher devouet d’e væstr eo an ini a ra fidelamant, gant joa ha dre garantez, quement a vez ordrenet dezan : evel-se un den veritablamant devot a zervich fidelamant an Autrou Doue, gant joa ha dre garantez, couls en adversite evel er brosperite. An devotion pe an devouamant hac ar garantez en deus evit Doue, a ra ma en em blich en e servich, ha ma cav dister ar poaniou brassa, hac æz an traou diæssa. Pa souffromp un drâ-bennac evit ar re a garomp, ne souffromp quet, eme sant Augustin, pe da viana, mar souffromp, e caromp ar seurt souffrançou : non laboratur, vel si laboratur, labor amatur . Evel-se ar zænt o devoa un dezir ar brassa da souffr evit Doue, evit gallout disquez o c’harantez evithan. Levr an Imitation a lavar ne dê quet possubl caret veritablamant, hep souffr un drâ-bennac evit an ini a garer . O va Doue, eme santes Theresa, pe souffr, pe vervel ! aut pati, aut mori !\nIII. Evit hon renta christenien barfet : sacramant ar gonfirmation hon rent christenien barfet, o cresqui ennomp graç hor badiziant hac o rei deomp ners da souffr a bep seurt tourmanchou hac ar maro memes evit souten hor feiz. Ar zacramant-ma o veza unan eus a sacramanchou ar re veo, da lavaret eo, eus ar sacramanchou a dleer da receo e stad a c’hraç, ne ro quet deomp ar c’hraç santifiant quenta, mæs rei a ra deomp an eil c’hraç santifiant hac habituel, rac santifia a ra ive ac’hanomp ha chom a ra gueneomp, evel ar c’hraç santifiant hac habituel guenta pehini a recevomp er vadiziant, pe dre voyen ar guir gontrition hac ar binigen. Ar vadiziant hor gra bugale da Zoue ha d’an Ilis, mæs ar gonfirmation hor gra soudardet da Jesus-Christ. E commançamant an Ilis, hac en amzer ar persecutionou quenta, ar gristenien a vije alies badezet, confirmet ha communiet er memes devez, evit gallout caout an ners hac ar gourach a bere o devoa ezom evit souffr a bep seurt tourmanchou hac ar verzerinti memes quentoc’h evit renonç d’o feiz. Hirio ar gristenien ne zint quet exposet ama en hor bro da vervel evit souten o feiz, mæs an dangerou etouez pere e vevomp a zo bras ha commun meurbed ; ur pec’het-bras eo eta chom dre negligeanç hep receo ar sacramant-ma a ners, petra-bennac ne dê quet necesser e receo evit beza salvet : dizenti a rer ouz Doue hac ouz e Ilis pere er goulen ouzomp, en em briva a rer eus a c’hraçou ar re breciussa hac en em exposi da un eternite maleurus.\nPiou a ell rei, penos e vez roet, gant pe seurt dispositionou e tleer receo ar gonfirmation.\nI. An escop hepquen a ell rei ar gonfirmation : ar Scritur, an dradition ha reglennou an Ilis en ro deomp da anaout. Len a reomp en Actou an ebestel  penos sant Per ha sant Ian a voue cacet gant an ebestel-all da rei ar gonfirmation da habitantet Samarï, instruet ha badezet gant an disquibien pere, o veza beleyen simpl, n’o devoa quet ar galloud da gonfirmi, rac m’o devize bet, n’o dize quet distroet an daou abostol, sant Per ha sant Ian, eus o labourou apostolic, evit dont da rei ar gonfirmation da Samarï. An daouzec abostol eo eta a zo bet an daouzec escop quenta : int hepquen, o devoa ar galloud da rei ar gonfirmation hac an urs pere-so ar berfection eus ar vuez christen, ha na eller, evel ar vadiziant, da receo nemet ur vech. Ar vadiziant o veza absoluamant necesser evit beza salvet, Doue a zo falvezet dezan e c’halje pep den badezi e cas a necessite, oc’h en em zervichout evit-se eus ar pez a zo communna, da lavaret eo, eus a zour naturel. Dre voyen ar sacramanchou-all, e recevomp ar vagadurez, ar remejou hac ar sicourou a bere hon deus alies ezom, hac abalamour da ze, Doue a bermet d’an oll veleyen o rei d’e vugale. O madelez, ô furnez, ô urs admirabl eus a brovidanç Doue !… Tadou ha doctoret an Ilis a lavar ive penos an esquibien hepquen a ell rei ar gonfirmation hac an urs, ha penos an oll veleyen-all aprouet a ell rei ar pemp sacramant-all. Houma eo c’hoas doctrin an Ilis hac e particulier doctrin ar c’honcil a Drant, pehini a deu da ercumunugui nep piou-bennac a zoutenfe un doctrin gontrol .\nII. An escop a ro ar gonfirmation en ur bedi evit ar re a ale beza confirmet, oc’h asten e zaouarn a zioc’h o fen, en ur frotta o zall gant an oleo sacr hac en ur brononç ar c’homzou pere-so furm ar sacramant. An escop a bed Doue aroc rei ar gonfirmation, evit goulen benedictionou an êe bac evit suplia ar Speret Santel da zisquen var an oll dud a dle beza confirmet. E quemen-ma e c’heull exempl an ebestel pere a bede ive evit ar re a gonfirment : oraverunt pro eis ut acciperent Spiritum Sanctum . Asten a ra e zaouarn evit sinifiout penos ar Speret Santel a zisquen var an dud a gonfirm, hac o c’harg eus an abondanç eus e c’hraçou ; ar pez a ra c’hoas, evel a reas an ebestel o-unan : tunc imponebant manus super illos et accipiebant Spiritum Sanctum . Ober a ra var o zall un onction gant an oleo sacr : an oleo sacr a so composet a eol olivez hac a vaum, hac a vez consacret solanelamant gant an escop epad an oferenn bred d’ar yaou amblid : an eol a zouça hac a grênva naturelamant an objedou eus a bere e vez frottet, evel-se an escop a ra un onction gant an oleo sacr var hon tall evit rei deomp da entent penos graç ar Speret Santel a rent douç ar pez a zo rust ha c’hoëro, hac æz ar pez a zo diæz e lezen Doue. Ar baum pehini a leusq c’huëz-vâd hac a bræserv eus ar gorruption a ro da gompren penos graç ar Speret divin hor bræserv eus ar pec’het, hac a ra deomp leusquel partout, dre hon exemplou zantel, c’huëz-vâd hor Zalver Jesus-Christ : Christi bonus odor sumus . An onction-ma a vez græt var hon tall evit rei deomp da gompren penos an effet quenta eus ar gonfirmation eo hor c’hourachi da zuporti hep mez, ha gant joa, pep-tra evit Doue hac ar maro memes quentoc’h evit renonç d’hor feiz. Dre’r c’homzou-ma pere a brononç an escop en ur ober un onction var hon tall : me ho merq eus a verq ar groas, hac ho confirm gant an oleo a silvidiguez, en hano an Tad, hac ar Mab, hac ar Speret Santel ; e c’hanavezomp an effejou eürus eus ar gonfirmation, da lavaret eo, ar graçou hac an ners a recevomp dre sîn ar groas ha dre hano an Drindet santel. An taulic-bian a sco an escop var hor schod a sinifi ez-omp laqueet, evel guir soudardet da Jesus-Christ, e stad da souffr a bep seurt affronchou ha tourmanchou evit souten nor feiz.\nIII. An dispositionou requis evit receo santelamant ar gonfirmation, a zo beza instruet-mâd, beza e stad a c’hraç ha caout un exterior humbl ha modest. Ret eo anaout-mâd ar guirionezou quenta eus hon religion santel, ar mysteriou principala eus ar feiz, an actou a dleomp da ober bemdez en hor pedennou, evel ma’z-eo an actou a adoration, a feiz, a esperanç hac a garantez, ar Gredo, gourc’hemennou Doue ha re an Ilis, ar sacramanchou, an dispositionou requis evit o receo, hac ar finvezou diveza eus an den, etc… An instruction gristen a zo bara an ene ; hac evel ma renq un den caout muioc’h a voued evit ur c’hrouadur, evel-se ive an dud a receo ar gonfirmation a dle beza guelloc’h instruet eguet ar vugale. Ret eo beza e stad a c’hraç : ar gonfirmation a zo unan eus a sacramanchou ar re veo, da lavaret eo, unan eus ar sacramanchou a dleomp da receo, o veza beo dirac Doue eus a vuez ar c’hras : an ini eta a receo ar gonfirmation o veza e stad ar bec’het marvel, a brofân goad Jesus-Christ, hac a gomet ur sacrilach horrubl. Rac-se, e tleomp en em zisposi da receo ar sacramant-ma evel da receo ar gommunion, hac ordinalamant e communier en deiz ma recever ar gonfirmation, pe en deiz diaroc. Ret eo en em bræsanti da receo ar gonfirmation gant un exterior humbl ha modest, hac ur viscamant dereat : dre respet evit ar sacramant e tleer beza var yun, nemet e cas a glênved, ha nemet roet e vez ous ar pardæz. Cueza e pec’hejou marvel goude beza e recevet, eo chasseal ar Speret Santel eus hor c’halon pehini a oa deut da veza e dempl beo hac ar plaç eus e zemeuranç. Ur c’hristen-mâd a dle goulen alies digant Doue, donæzonou ar Speret Santel, ha lavaret en intantion-se ar Veni, Creator, pe ar beden-all bennac.\n↑ [Act. VIII, 15 ha 17.]\n↑ [Act. VIII, 15.]\nAdtapet diwar « https://br.wikisource.org/w/index.php?title=Var_ar_Gonfirmation&oldid=100247 »\nKemmoù diwezhañ degaset d'ar bajenn-mañ d'an 26 Meu 2017, da 18:11.


Franz Alfred Schilder - Wikipedia\nFranz Alfred Schilder\n(Adkaset eus Schilder)\nUr malakologour, ur bevoniour, un taksonomour hag ur c'helenner war ar blotviled hag ar geographiezh, alaman eus orin bro Aostria e oa Dr. Franz Alfred Schilder, Franz Xaver Alfred Johann Schilder eus e anv leun, ganet e Královské Vinohrady, (Gwinieg roueel alamagn), e Praha Tchekia an deiz a hiziv, d'an 13 a viz Ebrel 1896 ha marvet e Halle (Saale) d'an 11 a viz Eost 1970.\nDedennet eo bet abred gant an natur Franz Alfred Schilder hag en doa embannet e bennad kentañ da 14 bloaz diwar ur spesad c'hwiled e kerentiad ar Cicindelidae en der Deutschen Entomologischen Zeitschrif(de), ur gazetenn aleman diwar an amprevaned. Kroget en doa da studiañ Medisinerezh er skol-veur Vienna a-raok mont da vrezeliñ e 1914. Distreiñ a rae goude ar brezel e 1918 e Vienna da studiañ skiantoù an natur. Tremen a rae e doktorelezh war an uskerentiad Cypraeacea a zo ennañ ar c'herentadoù Cypraeidae hag Ovulidae. Kenderc'hel a rae adalek ar mare-se da labourat war meur a sujed e bevoniezh e-touesk anezho, an hoc'higed-mor, ar phyloxera, kleñved ar gwini.\nDimezet eo da V/Maria Hertrich (1898-1975) ha ganti e ya etre 1927 ha 1939 da veajiñ e meur a vro da studiañ hoc'higed-mor e mirdioù ha dastumadegoù prevez. Embann a rae pennadoù diwar e studioù ha a drugarez dezho e voe pedet da genderc'hel da labourta gant ar Royal Society eus Londrez.\nAn eil brezel bed a harz ouzh e studioù hag eskemmoù er maez eus Alamagn.\nAdkregiñ a rae adalek 1950 da eskemm gant dastumadegerien ar vro a-bez.\nDont a rae da vezañ Kelenner a enor er skol-veur Martin Luther e Halle-Wittenberg eus 1945 betek 1968 pa kemere e leve.\nImplijout a rae e leve evit labourat gant e wreg Maria war an hoc'higed-mor. Embann a raeont A catalogue of living and fossil cowries diwar kerentiadoù Triviidae, Ovulidae ha Cypraedae.\nEmbannet en doa muioc'h eget 400 pennad.\nDiskrivet en doa 45 genad nevez ha 483 spesad hag isspesad nevez.\nRoet eo bet anv ar genad Schilderia en enor dezhañ.\n↑ A catalogue of living and fossil cowries: Taxonomy and bibliography of Triviacea and Cypraeacea, (Gastropeda Prosebranehia), Volumes 81 à 85, Institut royal des sciences naturelles de Belgique, r. Vautier, 31, 1971 - 246 pages\nTroet eo bet ul lodenn eus an destenn-mañ diwar ar pennad en alamaneg.\nAdtapet diwar « https://br.wikipedia.org/w/index.php?title=Franz_Alfred_Schilder&oldid=1657693 »\nKemmoù diwezhañ degaset d'ar bajenn-mañ d'an 19 Eos 2015, da 10:41.


kaout doare - Wikeriadur\nSavet diwar ar verb kaout hag an anv-kadarn doare\nkaout doare da ober un dra bennak /Distagadur ?/\nDiskouez bezañ oc'h ober un dra bennak\n— Doare hoc'h eus, emezan, da glask unan bennak da vont ganeoc'h ? — (G. MILIN, Gwechall-goz e oa..., Kemper, 1924, p. 45.)\nPa seller etremek ar c'hreisteiz, he deus doare Tuchenn Sant Mikael da vezañ stag ouzh Tuchenn ar Mouilc'hi, anvet c'hoazh Menez Kador. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 14.)\nAr ger gouren, implijet e brezhoneg evit envel ur pegad etre daou zen, en deus doare da vezañ bet anavezet mat gant pobloù seven amzerioù kozh an Europ, [...]. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 34.)\nEvel tud o vont d'ar groug, e kerzhemp d'an douar ha, dre ma tostaemp outañ, en devoa doare da vezañ ken gwazh pe washoc'h hag ar mor dichadennet. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 19.)\nNe voen ket evit mirout da soñjal koulskoude e oa an den finoc'h, kalz finoc'h eget m'en doa doare da vezañ. — (Roparz Hemon, Diamantoù Keroulaz, Al Liamm, 1964, p. 207.)\nUr pezhiad hini hir, ront ha lufrus. Doare he doa da vezañ skañv rak ne sanke ket kalz en dour. — (Goulc'han Kervella, Lara, Al Liamm, 1989, p. 203.)\ngalleg : avoir l'air (fr) (de faire quelque chose)\nAdtapet diwar « https://br.wiktionary.org/w/index.php?title=kaout_doare&oldid=186545 »\nKemmoù diwezhañ degaset d'ar bajenn-mañ d'an 1 Kzu 2014, da 18:01.


Pajenn:Le Clerc - Ma beaj Jeruzalem, 1902.djvu/186 - Wikimammenn\nPajenn:Le Clerc - Ma beaj Jeruzalem, 1902.djvu/186\nMoger an daelo : goueladek ar Judevien.\nAr belerined ac’h a breman, ar peurvuian, eün da Voger an daelo. Rak ec’h omp er Gwener d’abarde, ha ’benn ar c’houlz-man eo krog ar Judevien da vont da ouelan ouz moger an daelo. War homan a larer e oa harpet, gwech-all, euz tu ar c’huz-heol, kompezen an Templ. Arc’hoaz eo ar zadorn, an de santel a ra ar Judevien anean ar Sabat. Mes ’dalek abarde an de ’rauk, ec’h eont da gæ ar voger da bedi, ha ’dalek neuze ive, e ve kemeret gante o dilhad kaer ha klozed ar bazaro, stalio hir a gemer a-wejo hed eur ru pe diou.\nHa bazar e-bed na zigoro arc’hoaz e-*trande. Goaz d’ar groage n’o deuz ket *danzeet ’rauk breman peadra da vagan o zud epad eun devez hanter.\nSetu eur gentel roet d’imp gant hon enebourien : rak ar Judevien o deuz bet enebet a-viskoaz hag a enebo betek an deio divezan euz ar bed eneb ar gristenien. Da c’hortoz, e tleomp (ha kement-man ’zo eur vez evidomp) diski digante mirout penn da benn ha santelaat ar zul, de santel an Autro Doue.\nInt endeün en em gemer abred, penegwir eo ’vit pedi, ec’h eont ar gwener d’abarde d’ar oueladek. Petra bennak kement peden a reont o zo hirvouduz. Na baouezont kammed d’en em glemm war o stad. N’o devoa\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/186&oldid=107907 »\nKemmoù diwezhañ degaset d'ar bajenn-mañ d'an 18 Gwe 2017, da 18:13.


Elisabeth von Württemberg (1767–1790) - Wikipedia\nElisabeth von Württemberg (1767–1790)\nUr pennad Elisabeth von Württemberg zo ivez.\nElisabeth von Württemberg, poltredet gant Johhann Baptist Lampi\nAn arc'hdug Franz Aostria.\nElisabeth von Württemberg (1767–1790), a oa ur briñsez alaman Württemberg, hag a voe Arc'hdugez Aostria hag Impalaerez Santel dre he dimeziñ d'an Arc'hdug Franz Aostria.\nGanet e oa e Treptow an der Rega. Merc'h e oa da Friedrich II, dug Württemberg ha d'e bried Dorothea von Brandenburg-Schwedt.\nHe c'hoar Sophie Dorothee von Württemberg a oa dimezet d'an tsarevitch Paol Iañ Rusia ha mamm e oa d'ur ribitailh bugale. An impalaer Joseph II, a felle dezhañ skoulmañ un emglev gant Rusia enep Prusia. Evit se eo e klaskas aozañ darempredoù klouaroc'h etre an div gurunenn dre zimeziñ ur c'hoar d'an tsarevna d'e niz, an arc'hdug Franz, a oa e bennhêr, hag a oa a da vout impalaer war e lerc'h.\nDimeziñ a reas en 1788. Heuliañ a reas kentelioù kan Salieri.\nHe marv ha goude[kemmañ | kemmañ ar vammenn]\nMervel a reas e 1790, pa ne oa ket 23 bloaz c'hoazh, o c'henel he bugel kentañ. Daou zevezh goude e varvas an impalaer. Evit he merc'hig Louise Élisabeth, a varvas un toullad mizioù goude.\nNeuze e voe dilennet he zad-kaer, hag a oa dug-meur Toskana bete neuze, da impalaer, evel Leopold II. Tostik kenkent, d'ar 15 aviz Eost, dre abegoù politikel, e voe addimezet an arc'hdug intañv d'ur geniterv, Marie-Thérèse de Bourbon-Naples (1772 – 1807), hag a oa merc'h da Ferdinando IV, roue Naplez, ha merc'h-vihan da Marie-Thérèse d'Autriche ha Marie-Caroline d'Autriche. Hag un toull mat a vugale o doe.\nAdtapet diwar « https://br.wikipedia.org/w/index.php?title=Elisabeth_von_Württemberg_(1767–1790)&oldid=1957968 »


Kaozeal:Paskal Tabuteau - Wikipedia\nHa stankañ a ran IP an den a zo deuet da dennañ pep tra eus ar bajenn-mañ ? --Y-M D 17 Kzu 2009 da 07:05 (UTC)\nDisplegañ abeg "gwareziñ ar pennad"[kemmañ ar vammenn]\nAr memes kudenn a zo bet 3 gwech, diverket eo bet kement danvez a oa war gorre. Kavout a ra din ez eo "gwareziñ" un doare evit mirout da gaout kudennoù evel-se adarre. Ne vo aotreet nemet an implijerien bet krouet ur gont ganto da gemm ar pennad.\nHa ma 'z eus tud ha n'int ket a-du gant danvez ar pennad, n'o deus ken met krouiñ ur gont ha dont da eskemm amañ dindan war ar penaos, ar perak hag ar petra. A galon --Y-M D (kaozeal) 27 C'hwe 2010 da 17:35 (UTC)\nBro al labous "kar-e-vro"[kemmañ ar vammenn]\nUn anv familh eus departamant ar Vienne eo Tabuteau evit doare : www.geopatronyme.com/cgi-bin/carte/nomcarte.cgi?nom=tabuteau\n86.214.216.47 4 Gen 2021 da 13:21 (UTC)\nAdtapet diwar « https://br.wikipedia.org/w/index.php?title=Kaozeal:Paskal_Tabuteau&oldid=1891353 »\nKemmoù diwezhañ degaset d'ar bajenn-mañ d'an 4 Gen 2021, da 13:21.


Alix von Hessen-Darmstadt - Wikipedia\nAn dsarez Aleksandra Fiodorovna, e 1907\nAlix von Hessen-Darmstadt, pe Victoria Alix Helena Louise Beatrice von Hessen und bei Rhein, pe Aleksandra Fiodorovna Romanova (en ruseg : Александра Фёдоровна Романова), ganet d'ar 6 a viz Mezheven 1872, ha drouklazhet d'ar 17 a viz Gouhere 1918, a oa ur briñsez alaman, eus Hessen-Darmstadt, ha pried an tsar Nikolaz II. Brudet eo he mignoniezh ouzh Grigori Raspoutin. Lakaet eo bet da santez gant an Iliz reizhkredennek.\nMerc'h e oa d'an Dug-meur Ludwig IV von Hessen und bei Rhein ha d'ar briñsez Alice Breizh-Veur, ur verc'h d'ar Rouanez Victoria. Dimezet e voe e 1894. Drouklazhet e voe gant ar volcheviked, war un dro gant he bugale.\nAdtapet diwar « https://br.wikipedia.org/w/index.php?title=Alix_von_Hessen-Darmstadt&oldid=1957106 »


Buhez ar Sent/1837/Felix a Gantaliç - Wikimammenn\nBuhez ar Sent/1837/Felix a Gantaliç\n◄ Pascal Belon Felix a Gantaliç Euzen ►\nYun a ree divar bara ha dour, an tri c’hoaraïz eus e Urz. Petra bennâc ma oa poanius e garg, ispicial var fin e vuez, ha ma oa uset e gorf gant al labour, gant e vortificationou ha gant e infirmiteou, ne felle morse dezâ caout soulageamant ebet. Unant ens ar religiuset o veza represantet e oa poent exanti ar breur Felix da vont da guestal, a respontas : ur soudard a renq mervel ar c’hleze en e zorn, hac an asen a dle mervel dindan e garg.\nAr servicher fidel-mâ da Zoue a zesire ivez gant ardor silvidiguez e nessa. Evel ma clevas un deiz coms eus ur goal intantion o devoa tud libertin, ez eas d’o c’haout ; en em strinca a reas d’o zreit, o lavaret en ur vouela : me ho suppli, va breudeur, da gaout truez ous hoc’h ene. Ar guær-mâ hepquen a reas dezo cench santimant, hac o c’honvertissas. O velet d’an deziou-Ened e rede ur foul vras a dud d’an ebad ha d’an divertissamanchou profan, e pedas un Tad eus ar gouent, pehini a oa ur predicator bras, da zont gantâ evit distrei ar bobl-se. Ar presanç ar breur Felix, pehini a zougue ur Groas pouner var e guein, hac ur penn maro en e zorn, a touichas an oll assamble ; hac an instruction gaër a reas dezo an Tad o distroas eus an assambleou-ze, an nemorant eus an Ened.\nAdtapet diwar « https://br.wikisource.org/w/index.php?title=Buhez_ar_Sent/1837/Felix_a_Gantaliç&oldid=62233 »\nKemmoù diwezhañ degaset d'ar bajenn-mañ d'an 24 Meu 2014, da 12:38.


Hernin - Wikipedia\nHervez e Vita aozet gant Alberzh Veur, e vije deuet Sant Hernin eus Breizh-Veur war-dro 528. Staliet en dije e beniti war douaroù bet roet dezhañ gant an aotrou a Gelenn. Eno e vije aet da Anaon d'al Lun kentañ a viz Mae 535. Lidet e vez e bardon d'ar Sul kentañ a viz Mae e Lokarn.\nSkeudennet eo en iliz-parrez Sant-Hern e stumm ur manac'h, ur c'habell war e benn. E manac'h emañ ivez, gant ul levr serr en e zorn, er feunteun gouestlet dezhañ e Lokarn. War e vez e vije bet savet iliz-parrez Lokarn. Un darn eus e relegoù a gaver enni en ur vrec'h relegouer eus ar XVIvet kantved.\nE anv en deus roet da Pluhernin (Bro-Wened) (Plebs Huiernin e 833) ha da Sant-Hern (Sancti Hernni war-dro 1330). Sant-paeron ar barrez-mañ eo.\nChapelioù a zo goustlet dezhañ e Plouvagor, Sant-Hern, Skrigneg ha Trefrin.\nE anv a zo ur stumm dousaet en -in eus ar ger henvrezhonek hoiarn (houarn).\nE ouel a zo d'ar 7 a viz Mae.\nDictionnaire des prénoms celtiques gant Albert Deshayes, Le Chasse-Marée/ArMen, Here 2000, 208p\nAdtapet diwar « https://br.wikipedia.org/w/index.php?title=Hernin&oldid=1660990 »\nKemmoù diwezhañ degaset d'ar bajenn-mañ d'an 6 Gwe 2015, da 19:15.


Abrege eus an Aviel/Chapistr 24 - Wikimammenn\nAbrege eus an Aviel/Chapistr 24\n◄ Evit Guener ar Groas Evit ar sul Fasq Evit ar Lun Fasq ►\nEvit ar Sul Fasq.\nMAri-Madalen, Mari Mam da Sant Jacques, ha Salome en em rentas voar be Jesus-Christ da sao Heaul. Guelet a rezont eno un Æl dindan furm un den yaouanc gouisquet e guenn, pehini a lavaras dezo : Clasq a rit Jesus a Nazaret, pehini a so bet crucifiet : ressuscitet eo, n’ema quet amâ : iit da lavaret da Bêr ha d’e Zisquibien, penaus e vezo arauzoc’h e Galilee : eno eo er guelot, hervez ma en deus-èn prometét deoc’h.\nS. Marc. C. 16.\nMeditation voar Resurrection hor Salver.\nConsiderit gloar Jesus-Christ er moment ma ressuscitas. Ret ve compren ar souffrançou hac an humiliationou en devoa anduret en amser eus e Bassion, evit compren ar gloar eus e driomf. Sortial a reas eus ar be caëroc’h ha brillantoc’h infinimant evit an Heaul.\nAn Ælez oll a zeuas d’e adori evel o Roue hac o mæstr souveren ; hac an eneou pere en devoa delivret eus al Limbou ne heanent oc’h e veuli hac o renta dezàn actionou a c’hras.\nApparissa a reas d’e Vam biniguet, d’e Ebestel ha da gals a eneou devot. Comprenit, mar deo possibl, ar joa e devoe e Vam eürus ous e velet er stad-ze a c’hloar. Considerit ar joa o devoe e zisquibien pa voelsont o Mæstr adorabl pehini a oa o oll esperans ; comprenit ar gonsolation, an dousder, ar ravissamant a santzont en o c’halon.\nBeza hon eus oll ar memes raeson hac ind-y d’en em rejouissa, pa zeo ive Resurrection hor Salver an erres eus hor Resurrection da zont, hac ar font eus hon oll esperansou. En em rejouissomp eta en deiz santel-mâ o contempli Mister ar Resurrection pehini a so ur sujet quer bras a fizians hac a gonsolation evidomp.\nPetra so capaploc’h d’hor c’honsoli en hor poaniou hac afflictionou en draouen-mâ a zaëlou, eguet consideri penaus ar vuez boanius-mâ ha leun a viseriou a vezo cenchet en ur vuez leun a c’hloar, leun a gontantamant hac a eürusdet.\nAn esperans-ze da ressuscita un deiz a so bet consolation ar Sænt epad ma o deus bevet voar an douar. An esperans-ze e deus grêt dezo disprijout ar vuez-mâ, hac e deus o c’houraget da bratica pep sort vertuziou. Deportomp eveldo ur resurrection glorius, ha labouromp ive d’e meritout dre hon œuvrou mad ha dre ur vuez santel.\nYa, va Salver ha va Doue, me a gred ez oc’h ressuscitet, hac esper am eus penaus, mar perseveràn en ho servich hac en ho carantez, em ressuscitôt ive evit beva eternellamant gueneoc’h.\nRedoublit ho tevotion hac ho ferveur en deiz-mâ pehini a so ar brassa hac ar solenna eus ar bloaz. Mar deus un devez ar bloaz hac a dle beza consacret antieramant da Zoue, eo certenamant an deiz santel-mâ pehini a so dre excellanç devez an Autrou-Doue. Roit-èn oll dezàn, heb rei netra d’ar bed, na d’ho plijadurezou, na d’och afferiou. Ar beden, al lecturiou a zevotion, frecantation ar Sacramanchou, bisitou an Ilisou, an œuvrou a garantez ; cetu aze ar pez a dle occupi hirio pep christen.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_24&oldid=94979 »\nKemmoù diwezhañ degaset d'ar bajenn-mañ d'an 8 Du 2016, da 17:31.


E Brezhoneg - Culture Breizh\nPublié par Auteur le 21 mars 2013 dans E Brezhoneg\nD’ar Sadorn 23 a viz C’hwevrer e vo dalc’het e Kemper ur genstrivadeg Back-Hold etrebroadel. Ouzhpenn Breizhiz a vo gwelet o c’hweziñ war ballennoù Penharz. Gourenerien varrekañ Europa a zo bet pedet gant Skol Gouren Kemper. Stumm gouren Bro-Skos ha Kornôg Bro-Saoz (Cumbria) eo ar Back-Hold. Kenstrivadegoù e-leizh a vez eno e-pad an hañv. Unan diwar an daou stumm a… Lire la suite →\nPublié par Auteur le 19 novembre 2012 dans E Brezhoneg


Novembergruppe (strollad miz Du en alamaneg) a zo ur strollad arzourien, sonaozourien ha savourien alaman. Eztaolourien a oa anezho. Krouet e voe ar strollad d’an 3 a viz Kerzu 1918. Diazezet eo e anv war an darvoudoù a gasas da grouidigezh Republik Weimar.\nE penn ar strollad e oa Max Pechstein ha Cesar Klein. A-fet arzoù ne oa ket kalz tra boutin etrezo, a-fet politikerezh e oant sokialourien. Pal ar strollad a oa lakaat an arzourien vodern da gaout muic’h a bouez en aozadur ar skolioù-arzoù hag evit a selle ouzh al lezennoù nevez diwar-benn an arzoù. E miz Kerzu 1918 e kenteuzas gant ar strollad anvet Arbeitsrat für Kunst (Bodad al labourerien evit an arz).\nWar-dro 120 ezel a zo bet, en o zouez : Lou Albert-Lasard (1918-1928), Herbert Behrens-Hangeler (1921-1933), Rudolf Belling, Max Butting (1922 e penn rann ar sonerezh), Heinrich Maria Davringhausen, Walter Dexel (1923), Hanns Eisler, Conrad Felixmüller, Lyonel Feininger (1918), Otto Freundlich (1918), Paul Goesch, Otto Griebel (1924), Karl Jakob Hirsch, Cesar Klein, El Lissitzky, Ewald Mataré (1918), Carlo Mense (1919), Hilla von Rebay, Ludwig Mies van der Rohe, Otto Möller, Paul Schmolling, Artur Segal, Rudolf Schlichter (adalek 1919), Wilhelm Schmid (1918), Heinrich Stegemann (adalek 1919), Georg Tappert, Bruno Taut, Heinz Tiessen, Stefan Wolpe, Walter Kampmann, Niko Wassiliew ha Walter Spies.\nAdtapet diwar « https://br.wikipedia.org/w/index.php?title=Novembergruppe&oldid=1463400 »\nKemmoù diwezhañ degaset d'ar bajenn-mañ d'an 4 Ebr 2013, da 16:17.


gallet - Wikeriadur\nSavet diwar gall-, pennrann ar verb gallout, hag an dibenn-ger -et\nAnv-gwan-verb ar verb gallout\ngant ar verb-skoazell kaout: merkañ a ra ar galloud-nerzh (evit merkañ ar galloud-darvoud e vez graet gant gallout bezañ graet)\nMa en divije gallet mestr ar c’hastell lazhañ Levenez, evel e wragez all, e vije bet e dekvet, hag en devije lazhet ugent o lazhañ dek, hag e vije aet neuze da sorser. — (Fañch an Uhel, Kontadennoù ar Bobl/1, Al Liamm, 1984, p. 279.)\n— « [...] ; ha c'hoazh ar galloud am eus ne deo netra e skoaz ma vije bet, ma 'm bije bet gallet kaout va ene. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 141.)\nKaer am-oa kaoud c'hoant d'ober eur skolaer gant ma mab n'em-eus ket gallet ober. — (Jules Gros, Le trésor du breton parlé Première Partie, 1966, p. 186.)\nO ! me a zo gwaskennet ; me a soñje din n'em bije ket gallet diwaskenniñ evit ar beure. — (Jules Gros, Le trésor du breton parlé Deuxième Partie, 1970, p. 196.)\ngant bezañ en doare-divizout:\n... penaos e fell dit e ve gallet kaout ar peroked-se ...? — (Fañch an Uhel, Kontadennoù ar Bobl/3, Al Liamm, 1988, p. 14.)\nKrediñ a ra deoc'h ... e ve gallet kaout ac'hane ar peroked-se? — (Fañch an Uhel, Kontadennoù ar Bobl/3, Al Liamm, 1988, p. 15.)\n... mar be gallet. — (Fañch an Uhel, Kontadennoù ar Bobl/3, Al Liamm, 1988, p. 15.)\nGoulennet an dra a garfet, hag ho po, mar be gallet. — (Fañch an Uhel, Kontadennoù ar Bobl/1, Al Liamm, 1984, p. 48.)\ngalleg : pu (fr)\nAdtapet diwar « https://br.wiktionary.org/w/index.php?title=gallet&oldid=305031 »\nKemmoù diwezhañ degaset d'ar bajenn-mañ d'an 11 Du 2020, da 12:04.


Pajenn:Le Gonidec - Bibl Santel pe Levr ar Skritur Sakr, eil levr.djvu/6 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/6\nc’houi hoc’h eûz débret ar winien, ha dibourc’h ar paour a zô enn hô tî.\n15. Pérâg é mac’hit-hu va fobl, hag é vlon̄sit-hu penn ar béorien, émé ann Aotrou, Doué ann arméou.\n16. Hag ann Aotrou en deuz lavaret : O veza ma eo savet merc’hed Sion, ma hô deûz baléet ho gouzoug astennet, oc’h ôber arouésiou gan̄d hô daoulagad, ha gan̄d hô daouarn, ô valéa gan̄d évez, hag ô kerzout gan̄t rôgoni :\n17. Ann Aotrou a lakai moal pennou merc’hed Sion, hag a lakai hô bléô da gouéza.\n18. Enn deiz-zé ann Aotrou a lamô digan̄t-hô hô boutou kaer, hag hô han̄ter loariou,\n19. Hô c’helc’hennou, hô rouédou-perlez, hô lagadennou-bréac’h, hag hô c’hoéfou,\n20. Hô liamennou-bléô, hô éréou-lérou, hô chadennou aour, hô boéstou louzou, hag hô lagadennou skouarn,\n21. Hô bizou, hag ar vein-talvouduz a gouéz diwar hô zâl,\n22. Hô saéou kaer, hô skerbou, hô liénach kaer, hag hô broudou,\n23. Hô mellézourou, hô hivizou kaer, hô talédou, hag hô saéou skan̄v.\n24. Hag é léac’h c’houés-vâd hô dévézô fléar, é léac’h gouriz hô dévézô eur gorden, é léac’h bléô rodellet eur penn moal, hag é léac’h eur chorfkenn eur zaé-reûn.\n25. Ar oazed ar ré gaéra a gouézô dindan ar c’hlézé, hag ar ré gréva anézhô, er stourm.\n26. Dôriou Sion a vézô er c’han̄v hag enn daérou, hag hî a azézô war ann douar disman̄tret.\nGwenn ann Aotrou a vézô énoret.\n1. Enn deiz-zé seiz grég a gémérô eunn ozac’h, hag a lavaro : Hor bara a zebrimp, hag hon diḻad a wiskimp ; ra vézô galvet hép-kén da hanô war-n-omp, hag hon dieûb eûz ann dismégan̄s.\n2. Enn deiz-zé, gwenn ann Aotrou a vézô uc’héléet hag énoret, ha frouez ann douar a vézô gorréet, hag ar ré a vézô bét dieûbet eûz a Israel a vézô laouénéet. »\n3. Ha chétu pétrâ a vézô : kémen̄d hini a vézô bét dilézet é Sion, hag a vézo choumet é Jéruzalem, a vézô hanvet san̄t, kémen̄d hini a vézô bét skrivet hé hanô é-touez ar ré véô é Jéruzalem :\n4. Goudé ma en dévézô ann Aotrou glanet saotrou merc’hed Sion, ha gwalc’het ar goad a zô enn hé c’hreiz, gan̄d eur spéred a reizded, hag eur spéred a véôder.\n5. Hag ann Aotrou a lakai da zével war holl vénez Sion, hag el léac’h ma eo azeûlet, eur goabren déval héd ann deiz, ha skéd eur flamm béô héd ann nôz ; râg hén̄ a warezô hé c’hloar é pép léac’h.\n6. Hé dabernakl a vézô da zishéol d’é-omp é-pâd grouéz ann deiz, ha da wasked, ha da vôden a-énep ann arné hag a-énep ar glaô.\nDizanaoudégez bugalé Israel.\n1. Kana a rinn d’am muia-karet kanaouen va c’har-nés évid hé winien. Va muia-karet en dôa eur winien war eur grec’hen zrûz ha frouézuz.\n2. Eur c’harz a réaz war hé zrô, hag é tennaz ar vein anézhi, hag é plan̄taz enn-hi gwini dilennet, hag é savaz eunn tour é-kreiz, hag é réaz eur waskel enn-hi ; hag hén̄ a c’hédé é rôjé barrou mâd, ha na roaz némét rézin c’houéz.\n3. Baéma éta, c’houi tûd Jéruzalem, ha c’houi tûd Juda, bézit da varnerien étré mé ha va gwinien.\n4. Pétra em eûz-mé dléet da ôber ouch-penn d’am gwinien, ha n’em eûz két gréat d’ézhi ? Pérâg em eûz-mé gédet é rôjé barrou mâd, ha n’é deûz rôet német rézin c’houéz ?\n5. Hôgen bréma é tiskouézinn d’é-hoc’h pétrâ a rinn d’am gwinien : di-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/6&oldid=156527 »\nKemmoù diwezhañ degaset d'ar bajenn-mañ d'an 6 Meu 2020, da 13:49.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/335 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/335\nI. CORINTIED, VIII.\nman a dremen. (32) Hogen me a garfe e vec’h disourci. An hini n’eo ket dimezet, hen deuz preder evit ar pez a zell ouz an Aotrou, evit plijoud d’an Aotrou. (33) Mes an hini a zo dimezet, a zo troet gant traou ar bed-man, evit plijoud d’he vreg. (34) An differans-man a zo etre eur vreg hag eur verc’hez, ar vaouez n’eo ket dimezet a zo occupet ouz ar pez a zell an Aotrou, evit beza santel a gorf hag a spered ; mes an hini a zo dimezet, a zo troet gant traou ar bed-man, evit plijoud d’he goaz.\n(35) Hogen, evit ho mad e lavaran kement-man, ha n’e ket evit stigna pechou deoc’h, mes evit ho tougen d’ar pez a zo deread, ha d’ar pez ho talc’ho stard en Aotrou, hep beza distroet gant tra e-bed.\n(36) Koulskoude mar d’euz unan-benag hag a zonj dezhan e vez eun dishenor evit he verc’h tremen he yaouankiz dizimez, hag e vez red he dimezi, grai evel a garo, n’euz pec’hed e-bed evithan ; ra zimezo ar merc’hed. (37) Mes an hini a choum ferm en he galon, heb beza forset gant netra, mes er c’hontrol a zo mestr da ober he volontez he-unan, hag hen deuz decidet en he galon miret he verc’h, a ra mad. (38) Evel-se ’ta, an hini a ro he verc’h da zimezi, a ra mad ; mes an hini n’her ro ket da zimezi, a ra gwelloc’h.\n(39) Ar vreg a zo unanet dre al lezen gant he goaz keit ha ma vez he-man en buez ; mes mar deu he goaz da vervel, ez eo libr da zimezi a-nevez d’an hini a garo ; ra zimezo da vihana hervez bolontez an Aotrou. (40) Koulskoude, hervez va zantimant-me, ez eo eürussoc’h, mar choum evel ma ema. Hogen, me a gred ema ive Spered Doue ganen.\nEVIT ar pez a zell an traou bet offret d’an idolou, ec’h ouzomp penaos hon euz holl an anaoudegez a gement-se. Hogen an anaoudegez a laka an dud d’en em c’houeza, mes ar garantez a edifi. (2) Ha mar d’euz unan-benag hag a sonj dezhan e oar eun dra-benag, ne oar c’hoas netra evel ma tleer gouzout. (3) Mes mar d’euz unan-benag hag a gar Doue, hennes a anavez Doue. (4) Dre-ze eta, var ar pez a zell dibri traou bet offret d’an idolou, ec’h ouzomp penaos eun idol n’eo netra er bed, ha penaos n’ez euz nemed eun Doue hep-ken. (5) Rag,\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/335&oldid=125455 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/220 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/220\ntesteni, rag ganen emoc’h adaleg ar pen-kenta.\nAN traou-man em euz lavaret deoc’h, evit na viot ket scandalizet. (2) Ho teurel a raint er meaz euz ar sinagogou ; ha dond a ra memeus an heur ma credo renta servich da Zoue piou-benag ho lakai d’ar maro. (3) Kement-se a raint deoc’h, abalamour n’ho deuz anavezet na va Zad, na me. (4) Mes lavaret em euz deoc’h an traou-man, evit, pa vezo deuet an amzer, m’ho pezo sonj em euz ho lavaret deoc’h. N’em euz ket ho lavaret deoc’h adaleg ar pen-kenta, abalamour ma oann assambles ganeoc’h.\n(5) Mes mond a ran breman da gavoud an hini hen deuz va digasset, hag hini ac’hanoc’h na c’houlen diganen : Da be leac’h ez ez ? (6) Mes, abalamour ma em euz lavaret an traou-man deoc’h, ho calon a zo deuet da veza leun a dristidigez.\n(7) Koulskoude, ar wirionez a lavaran deoc’h, talvoudec eo deoc’h ma’z afen kuit ; rag ma n’ez an ket kuit, ar C’honsolator na zeuio ket d’ho kavout ; mes mar d’an kuit, me hen digasso deoc’h. (8) Ha pa vezo deuet, hen a ziskouezo ez eo ar bed coupabl er pez a zell euz ar pec’hed, ar justis hag ar varnedigez : (9) euz ar pec’hed, abalamour ne gredont ket enoun ; (10) euz ar justis abalamour m’az an da gavout va Zad, ha n’am gwelot mui ; (11) euz ar varnedigez, rag prins ar bed-man a zo dija barnet.\n(12) Beza em euz c’hoas kalz a draou da lavaret deoc’h ; mes n’oc’h ket c’hoas evit ho zouten. (13) Mes pa vezo deuet hennes, ar Spered a wirionez, e cunduo ac’hanoc’h en holl wirionez, rag n’eo ket anezhan he-unan e komzo, mes lavaret a rai kement hen devezo klevet, hag e tisclerio deoc’h an traou da zond. (14) Hen eo a c’hlorifio ac’hanoun, rag kemeret a rai euz ar pez a zo d’in, hag hen annonso deoc’h.\n(15) Kement hen deuz va Zad, a zo d’in-me ; abalamour da ze eo em euz lavaret e kemero ar pez a zo d’in, hag hen annonso deoc’h.\n(16) C’hoas eur pennadic amzer, ha n’am gwelot mui ; ha c’hoas eur pennadic goude, hag e velot ac’hanoun adare, rag mond a ran da gavoud an Tad.\n(17) Ha lod euz he ziskibien a lavaraz an eil d’egile : Petra\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/220&oldid=125327 »